text: 1Pèp la te konmanse ap plenyen nan zòrèy Seyè a jan zafè yo pa t’ bon. Lè Seyè a tande sa, li fè yon sèl kòlè, li voye dife sou pèp la. Dife a pran nan mitan yo, li boule yon bò nan kan an nèt. 2Pèp la rele Moyiz vin delivre yo. Moyiz lapriyè Seyè a pou yo epi dife a sispann. 3Se konsa yo rele kote yo te ye a Tabera, paske se la dife Seyè a te pran nan mitan yo a. 4Bann moun lòt nasyon ki te la nan mitan pèp Izrayèl la te anvi manje vyann. Pèp la menm te pran plenyen ankò, yo t’ap di: -Ki moun k’ap fè nou jwenn vyann pou nou manje koulye a? 5Jan nou te konn manje pwason pou gremesi nan peyi Lejip! Nou chonje kalite bon ti konkonm, melon dlo, powo, zonyon, ak lay nou te konn manje! 6Men koulye a, se deperi n’ap deperi. Nou pa gen anyen pou nou manje, anyen menm pase laman lan ki devan je nou tout tan! 7Laman lan te gen fòm grenn pitimi, li te blan epi ou ta di se gonm arabik. 8Pèp la ale toupatou, li ranmase yo. Apre sa, oubyen li te pase yo nan moulen wòch, oubyen li te pile yo nan pilon pou fè farin. Lèfini, yo kwit li nan chodyè, yo fè gato plat avè l’. Li te gen menm gou avèk pen ki fèt ak lwil oliv. 9Se lannwit laman lan te konn tonbe nan kan an, menm lè ak lawouze. 10Moyiz te tande jan pèp la t’ap plenyen, chak moun ak fanmi yo devan papòt tant yo. Seyè a te fache anpil sou moun yo. Sa te fè Moyiz lapenn. 11Lè sa a, Moyiz di Seyè a konsa: -Poukisa ou aji mal avè m’ konsa? Kisa m’ fè ki pa fè ou plezi? Poukisa ou mete tout pèp sa a sou kont mwen? 12Eske se mwen ki papa yo? Eske se mwen ki manman yo? Poukisa w’ap mande m’ pou mwen pote yo sou lestonmak mwen tankou nouris k’ap bay timoun tete, jouk yo rive nan peyi ou te pwomèt zansèt yo ou t’ap ba yo a? 13Kote pou m’ jwenn vyann pou m’ bay tout moun sa yo? Y’ap plede plenyen nan zòrèy mwen, y’ap mande m’ pou m’ ba yo vyann pou yo manje. 14Mwen pa kapab reskonsab tout pèp sa a pou kont mwen. Chay la twò lou pou mwen. 15Si se konsa w’ap aji avè m’, tanpri, fè m’ favè sa a: pito ou tou touye m’ fin ak sa, pou m’ pa wè m’ap pase tout malè sa a. 16Seyè a di Moyiz konsa: -Sanble swasanndis nan chèf fanmi pèp Izrayèl la, moun ou konnen ki gen otorite sou pèp la, ki konn bout yo. Mennen yo nan Tant Randevou a. Fè yo rete kanpe la avèk ou. 17M’ap desann epi m’a pale avè ou. M’a pran ti gout nan lespri mwen te ba ou a, m’a ba yo. Konsa, y’a ede ou pote reskonsablite pèp la, ou p’ap pote chay la pou kont ou ankò. 18W’a di pèp la menm: Pran nwit la pou nou pare kò nou pou nou ka fè sèvis pou mwen denmen maten. Epi n’a jwenn vyann pou nou manje. Seyè a te tande jan nou t’ap plenyen nan zòrèy li, jan nou t’ap di nou ta renmen jwenn vyann pou nou manje. Nou te pi bon lè nou te nan peyi Lejip. Koulye a, Seyè a pral ban nou vyann. Se pou nou manje l’ ban mwen. 19Se pa sèlman yon jou, ni de jou, ni senk jou, ni dis jou, ni vin jou n’a jwenn vyann sa a pou nou manje. 20Se va pandan tout yon mwa. N’a gen pou nou manje l’ jouk l’a soti nan twou nen nou, jouk n’a rebite l’, paske nou te vire do bay Bondye ki te la nan mitan nou an, nou t’ap plenyen nan zòrèy li, nou t’ap di nou pa t’ dwe janm soti kite peyi Lejip. 21Moyiz di Seyè a: -Se sisanmil (600.000) moun wi ki sou kont mwen. Epi ou di w’ap ba yo vyann kont pou yo manje yon mwa. 22Kote pou yo jwenn kantite mouton ak bèf pou touye ki pou ta kont pou yo? Si yo ta ka ranmase tout pwason ki nan lanmè, ou kwè li ta ase pou yo? 23Seyè a di Moyiz: -Pa gen bagay mwen vle fè mwen pa ka fè! Talè konsa w’a wè si sa m’ di a p’ap rive vre. 24Se konsa Moyiz soti, li di pèp la tou sa Seyè a te di l’. Li pran swasanndis nan chèf fanmi pèp Izrayèl la, li mete yo kanpe fè wonn kay Bondye a. 25Seyè a desann nan yon nwaj, li pale ak Moyiz ankò. Apre sa, li pran ti gout nan lespri li te bay Moyiz la, li bay swasanndis chèf yo. Lè lespri a vin sou yo, yo tonbe pale tankou pwofèt yo sou tout kalite bagay. Apre sa, yo sispann. 26Te gen de nan chèf fanmi yo te chwazi yo ki te rete nan kan an. Yo pa t’ ale nan kay Bondye a. Yonn te rele Eldad, lòt la Medad. Lespri a te desann sou yo tou, yo t’ap pale pawòl Bondye a byen fò nan kan an. 27Yon jenn gason kouri al di Moyiz men Eldad ak Medad ap pale pawòl Bondye a byen fò nan kan an. 28Lè sa a Jozye, pitit gason Noun lan, ki te adjwen Moyiz nan tou sa l’ t’ap fè depi li te jenn tibway, pran lapawòl, li pale ak Moyiz, li di l’ konsa: -Msye Moyiz, fè yo sispann non! 29Moyiz reponn li: -Kouman? Ou gen lè w’ap fè jalouzi pou mwen? Pa pito Seyè a te mete lespri l’ sou tout pèp la pou yo te ka pale tankou pwofèt! 30Apre sa, Moyiz tounen nan kan an ansanm ak swasanndis chèf fanmi yo. 31Apre sa, Seyè a fè yon sèl van soufle sot nan lanmè, li bwote yon bann zòtolan ki vin tonbe toupatou nan kan kote moun yo te rete a ak toutotou kan an. Yon moun ta gen dwa mache tout yon jounen nan nenpòt direksyon anvan pou l’ ta kite kote zòtolan yo te tonbe a. Zòtolan yo te fè pil rive twa pye wotè sou tè a. 32Pèp la pase tout jounen an, tout nwit la, ak tout jounen denmen an ap ranmase zòtolan. Sa ki te ranmase pi piti a te ranmase dis barik pou tèt pa l’. Yo blayi yo atè toupatou nan kan an pou mete yo cheche. 33Yo te fèk konmanse manje vyann, lè Seyè a fè kòlè sou pèp la, li lage yon sèl epidemi sou yo pou pini yo. 34Yo rele kote sa a: Simityè Grangou, paske se la yo te antere tout moun nan pèp la ki t’ap plenyen pou vyann. 35Apre sa, pèp la kite Simityè Grangou kote yo te ye a, yo pati pou Azewòt kote yo moute kay yo.


c: text/html

text: 1Naaman, kòmandan lame wa peyi Siri a, te yon nonm wa a te renmen anpil. Li te ba li anpil favè paske se gremesi Naaman Seyè a te fè peyi Siri a genyen nan tout batay li yo. Se te yon vanyan sòlda, men li trape yon move maladi po. 2Yon lè yon bann moun peyi Siri t al fè piyay nan peyi Izrayèl la, yo te fè yon tifi moun Izrayèl yo prizonye. Tifi a te rete ak madan Naaman. 3Yon jou, li di metrès li a: —Si mèt mwen te ka al wè pwofèt ki nan peyi Samari a, pwofèt la ta ka geri maladi a wi. 4Lè Naaman tande sa, l’ al jwenn wa a, li di l’ sa tifi a te di. 5Wa Siri a reponn: —Bon, ou pral jwenn wa peyi Izrayèl la, m’ap ba ou yon lèt pou li. Se konsa Naaman pati. Li te pote trantmil (30.000) pyès ajan, simil (6.000) pyès lò ak dis rad nèf fèt ak bon twal fen. 6Li renmèt lèt la bay wa peyi Izrayèl la. Men sa ki te ekri nan lèt la: Mwen voye Naaman, yonn nan chèf mwen yo, avèk lèt sa a pou ou ka geri maladi po l’ la. 7Lè wa peyi Izrayèl la li lèt la, li vin gen yon kè sere, li chire rad sou li epi li di: —Eske se Bondye ki bay lavi ki bay lanmò mwen ye pou msye voye yon moun ak maladi pou m’ geri l’? Nou tou wè se chache l’ap chache m’ kont. 8Lè pwofèt Elize vin konnen jan wa a te nan tèt chaje pou lèt la, li voye di l’: —Poukisa ou gen kè sere konsa? Voye moun lan ban mwen, m’a fè l’ konnen gen yon pwofèt nan peyi Izrayèl la. 9Se konsa Naaman ale ak cha li a ansanm ak chwal li yo. Li rete devan pòt kay Elize a. 10Men Elize voye yon mesaje di l’: —Ale lave kò ou sèt fwa nan larivyè Jouden an, maladi po a va disparèt sou kò ou. W’a geri. 11Naaman fache, li vire do l’ ale. Li di: —Mwen te kwè li t’ap soti vin resevwa m’. Apre sa, li ta lapriyè Seyè a, Bondye l’ la. Li ta pase men l’ kote ki malad la, konsa mwen ta geri. 12Lèfini, èske dlo larivyè Abana ak larivyè Fafa nan peyi Damas yo pa pi bon pase nenpòt dlo larivyè nan peyi Izrayèl yo? Mwen ta ka benyen ladan yo tou, mwen ta geri. Li vire do l’ ale byen move. 13Men, domestik li yo al jwenn li, yo di l’ konsa: —Mèt, si pwofèt la te mande ou yon bagay pi difisil, èske ou pa ta fè l’? Poukisa koulye a ou pa al lave kò ou pou ou ka geri jan li di ou la? 14Naaman ale, li plonje sèt fwa nan larivyè Jouden an, jan pwofèt la te di l’ la. Po kò l’ tounen tankou po timoun. Li te geri nèt. 15Lè sa a li tounen bò kote sèvitè Bondye a ansanm ak tout moun ki te avè l’ yo. Li kanpe devan l’, li di l’ konsa: —Koulye a, mwen konnen pa gen Bondye lòt kote sou latè pase nan peyi Izrayèl la. Tanpri, resevwa kado m’ap ba ou la a. 16Men Elize di l’: —Mwen pran Seyè vivan m’ap sèvi a pou temwen, mwen p’ap resevwa ankenn kado. Naaman t’ap fòse l’ pou l’ pran kado a, men Elize derefize. 17Lè sa a, Naaman di: —Dakò, ou pa vle. Men tanpri, ban m’ ti gout tè pou m’ chaje sou de milèt pote ale avè m’. Paske mwen menm ki la pou sèvi ou la, depi jòdi a mwen p’ap fè ofrann, mwen p’ap boule bèt pou ankenn lòt bondye pase pou Seyè a. 18Tansèlman, se pou Seyè a padonnen m’ kichòy. Lè chèf mwen pral fè sèvis nan tanp Rimon an, se pou l’ apiye sou bra m’, mwen fèt pou m’ bese tèt ansanm avè l’ nan tanp lan. Mwen ta mande Seyè a pou l’ padonnen m’ sa. 19Elize reponn li: —Ale ak kè poze! Naaman pati. Lè li rive yon distans, 20Gerazi, domestik Elize, pwofèt Bondye a, di nan kè l’: —Mèt mwen kite Naaman, moun Siri a, ale, li pa pran anyen nan sa l’ te pote pou li a. Mwen pran Seyè vivan an pou temwen, mwen pral kouri dèyè l’ pou m’ pran kichòy nan men l’. 21Se konsa li pati dèyè Naaman. Lè Naaman wè l’ ap kouri vin jwenn li, li prese desann sot sou cha li a, l’ al jwenn li, li mande l’: —Ki malè ki rive? 22Gerazi reponn li: —Se pa anyen non. Se mèt mwen ki voye m’ di ou konsa gen de jenn pwofèt ki soti nan mòn Efrayim yo ki fèk rive lakay li, li ta renmen ou voye twasan (300) pyès ajan ak de rad nèf pou l’ ba yo. 23Naaman reponn: —Tanpri, pran sisan (600) pyès ajan. Li fòse l’ pran yo, li mare pyès ajan yo nan de ti sak, li lonje yo bay de nan domestik pa l’ yo ansanm ak de bèl rechanj pou yo pote yo devan Gerazi. 24Lè yo rive sou ti mòn lan, Gerazi pran de ti sak yo nan men domestik yo, li mete yo lakay li, lèfini, li voye domestik Naaman yo ale fè wout yo. 25Apre sa, l’ ale jwenn mèt li. Elize mande l’: —Gerazi, kote ou soti? Gerazi reponn: —M’ pa t al ankenn kote non, mèt! 26Elize di li: —Mwen te la avè ou, nan lespri m’, lè nonm lan desann soti sou cha li a pou l’ resevwa ou. Men se pa lè sa a pou nou resevwa lajan ak rad ni pou n’ achte jaden oliv, jaden rezen, bèf, mouton, kabrit, osinon fanm ak gason pou sèvi nou esklav. 27Se poutèt sa, maladi Naaman an pral tonbe sou ou, sou pitit ak pitit pitit ou yo pou tout tan. Lè Gerazi soti, li te gen maladi po a. Po kò l’ te blan kou koton.

robotstxt: allowed

filter: keep


text: 1Non! Lwanj lan pa pou nou, Seyè! Se pa pou nou lwanj lan ye, Seyè! Non! Se pa pou nou! Men, se pou ou menm sèl, paske ou renmen nou, paske ou toujou kenbe pawòl ou! 2Poukisa moun lòt nasyon yo ap mande: -Kote Bondye nou an? 3Bondye nou an, se nan syèl la li ye, Li fè sa l’ vle. 4Zidòl pa yo, se bagay ki fèt ak ajan ak lò. Se moun ki fè yo ak men yo. 5Yo gen bouch, men yo pa ka pale. Yo gen je, men yo pa ka wè. 6Yo gen zòrèy, men yo pa ka tande. Yo gen nen, men yo pa ka pran okenn sant. 7Yo gen men, men yo pa ka manyen anyen. Yo gen pye, men yo pa ka mache. Pa menm yon ti son pa ka soti nan gòj yo. 8Moun ki fè zidòl yo ansanm ak tout moun ki mete konfyans yo nan yo, se pou yo tounen tankou yo. 9Nou menm, pèp Izrayèl la, mete konfyans nou nan Seyè a. Se li menm k’ap ede nou, se li ki tout pwoteksyon nou. 10Nou menm, prèt Bondye yo, mete konfyans nou nan Seyè a. Se li menm k’ap ede nou, se li ki tout pwoteksyon nou. 11Nou tout ki gen krentif pou Seyè a, mete konfyans nou nan li. Se li menm k’ap ede nou, se li ki tout pwoteksyon nou. 12Seyè a p’ap janm bliye nou, l’ap ban nou benediksyon li. L’ap beni pèp Izrayèl la, l’ap beni prèt Bondye yo. 13L’ap beni tout moun ki gen krentif pou li, piti kou gran. 14Se pou Seyè a ba ou anpil benediksyon. Se pou l’ beni pitit ou yo tou. 15Se pou Seyè a ki fè syèl la ak latè a voye benediksyon li sou nou! 16Syèl la se pou Seyè a li ye. Li bay moun latè pou yo. 17Se pa moun mouri k’ap fè lwanj Seyè a. Non! Se pa moun ki desann kote mò yo ye a k’ap fè lwanj li. 18Men, nou menm ki vivan, n’ap di l’ mèsi depi koulye a ak pou tout tan tout tan. Lwanj pou Seyè a!


text: 1Wi. Seyè a, Bondye ki gen tout pouvwa a, pral koupe viv tout moun nan lavil Jerizalèm ak nan peyi Jida. P’ap gen pen, p’ap gen dlo. 2P’ap gen vanyan gason ankò ni sòlda. P’ap gen jij ankò ni pwofèt. P’ap gen divinò ankò ni grandèt. 3P’ap gen kaptenn, p’ap gen majistra ni moun ki pou bay konsèy. P’ap gen moun ki konn fè maji, ni moun ki konn moute batri. 4M’ap pran jenn timoun san esperyans m’a mete chèf pou gouvènen yo. 5Tout moun pral chache pwofite yonn sou lòt, zanmi sou zanmi, vwazen sou vwazen. Jennmoun p’ap respekte granmoun. Vakabon ap pase moun debyen nan betiz. 6Yon lè menm, tout yon branch fanmi va chwazi yonn nan mitan yo. Y’a di l’ konsa: Ou menm ki gen rad pou ou mete sou ou, n’ap mete ou chèf pou ou ka dirije nou nan move pa n’ap pase koulye a. 7Men, moun yo chwazi a va reponn: Non. Mwen pa dòktè, mwen pa ka fè anyen pou nou! Ni tou, mwen pa gen manje, m’ pa gen rad lakay mwen. Pa mete m’ chèf sou pèp la. 8Wi, lavil Jerizalèm bannann! Peyi Jida a nan tou sa ki pa bon! Paske tou sa yo di, tou sa yo fè pa dakò ak sa Seyè a vle. Devan tout moun y’ap kenbe tèt ak Bondye ki gen tout pouvwa a. 9Depi ou gade yo, ou wè ki moun yo ye. Tankou moun lavil Sodòm yo, yo fè peche yo aklè pou tout moun wè. Se poutèt sa malè ap tonbe sou yo. Se yo menm menm k’ap rale l’ sou tèt yo. 10Se pou nou di: Ala bèl bagay pou moun ki mache dwat yo! Zafè yo mache byen tou. Y’a jwi pwofi travay yo. 11Men, pòv mechan yo, malè ap tonbe sou yo. Y’a fè yo peye pou sa yo fè a. 12Sa fè m’ lapenn pou pèp mwen an! Se yon timoun k’ap prije yo, se fanm k’ap kòmande yo. Sa fè m’ lapenn anpil wi pou nou, pèp mwen an! Chèf yo fè nou pèdi chemen nou. Yo mele nou. Nou pa konn ki wout pou nou pran. 13Seyè a kanpe pou l’ denonse sa yo fè a. Li pare pou l’ jije pèp li a. 14Seyè a rele chèf fanmi yo ak lòt chèf pèp li a nan tribinal. L’ap denonse yo. Li di konsa: Se nou menm ki fin piye jaden rezen yo. N’ap vòlò pòv malere yo pou nou plen kay nou. 15Nou pa gen dwa kraze pèp mwen an konsa. Nou pa gen dwa pwofite konsa sou pòv yo. Se mwen menm, Seyè ki gen tout pouvwa a, ki pale. 16Seyè a di: Gade jan medam lavil Jerizalèm yo ye non! Y’ap mache tankou yo pa kanmarad pesonn. Yo kage tèt yo dèyè, y’ap fè mesye yo je dou. Y’ap mache banda pou braslè nan pye yo ka sonnen. 17Men, mwen menm Bondye, m’ap pini yo. M’ap kale tèt yo tou blanch, m’ap kite yo san cheve. 18Jou sa a, Bondye va wete tout bijou yo gen sou yo: braslè yo mete nan pye yo, bando yo mare nan tèt yo, meday yo mare sou fwon yo, 19zanno, braslè yo mete nan bra yo, ak vwal yo mete sou tèt yo, 20mouchwa yo mare tèt yo, ti chenn yo mete nan pye yo, bèl senti yo, poban odè yo, bwòch yo, 21bag yo, zanno pou nen yo, 22bèl rad swa yo, foula yo, chal yo, bous yo, 23glas yo, rad twal fin yo, madras yo ak vwal dantèl yo mete sou tèt yo. 24Yo p’ap sèvi ak odè ankò, y’ap santi move. Yo p’ap sèvi ak bèl senti ankò. Y’a mare ren yo ak kòd. Yo p’ap gen cheve pou yo fè bèl kwafi, tèt yo va kale tou blanch. Yo p’ap gen bèl rad pou mete sou yo, y’a vlope kò yo nan sak. Yo p’ap fè figi yo bèl ankò. Y’ap tanpe yo nan figi ak fè wouj tankou esklav. 25Tout mesye yo pral mouri nan lagè. Tout sòlda yo pral mouri nan batay. 26Moun pral plenn nan pòtay lavil yo, y’ap nan lapenn. Lavil la ap tankou yon fanm ki chita atè, san rad sou li.


text:
Egzekitif
Ayiti Rapèl Anbasadè nan Repiblik Dominikèn
-
Ekri pa
Anplwaye ki Sentinel
Lendi, 30 septanm, 2013 10:04 PM';
Enfòmasyon sou
Atik sa a konsiste de reyalite, enfòmasyon oswa Next te pran nan men lòt sous oswa soumèt nan men moun ak / oswa antite.
Pibliye nan nan atik sa a pa reflete yon andòsman pa Sentinel la, anplwaye li yo oswa defann Ayiti, LLC.Li About Us.
Pòtoprens, Ayiti (sentinel.ht) - Nan Lendi, Ministè a ayisyen Afè Etranjè enfòme laprès la nan desizyon an nan gouvènman ayisyen an nan sonje Anbasadè li nan Repiblik Dominikèn, Fritz Cinéas, ki soti nan Santo Domingo.
Pòtoprens, Ayiti (sentinel.ht) - Nan Lendi, Ministè a ayisyen Afè Etranjè enfòme laprès la nan desizyon an nan gouvènman ayisyen an nan sonje Anbasadè li nan Repiblik Dominikèn, Fritz Cinéas, ki soti nan Santo Domingo.
Avi a voye bay Sentinel a pa Minis Afè Etranjè an Pierre Richard Casimir espesyalman te note mezi a te an repons a, 26 septanm nan 2013 pran desizyon nan lòd Dominikèn Konstitisyonèl Tribinal la nan dezabiye sitwayènte nan pitit ak pitit pitit etranje a.
Nan yon deklarasyon, chanselri ayisyen an te di li:
"... Se yon bagay ki konsène pa desizyon sa a. Li pral mete pozisyon nan gouvènman an an Ayiti pi vit ke posib."
"Ministè a nan Afè Etranjè profits tèt li nan opòtinite sa a renouvle nan medya yo difizyon, televizyon ak asirans nan ekri nan Liv la nan pi wo konsiderasyon li yo."
Te Sentinel a mande kèk nan ansyen ofisye Ayiti a sou si nasyon an ta chèche nenpòt ki sòt de Répwésyon nan Repiblik Dominikèn ak sipò nan òganizasyon rejyonal ak entènasyonal yo tankou Karikòm, Òganizasyon Eta Ameriken yo, ak Nasyon Zini yo, tout moun ki te eksprime kèk fòm repiyans pou desizyon Repiblik Dominikèn a; yo ofisyèl ayisyen pa t 'imedyatman reponn sou kesyon an, li di konsiltasyon plis ke yo te fè fè yo.
Atik ki gen rapò28 septanm, 2013
Dominikèn Tribinal Lòd purj nan Sitwayen Fèt nan etranje
SEN DOMENG, Repiblik Dominikèn (sentinel.ht) - Dominikèn Konstitisyonèl Tribinal la, nan Jedi, te bay lòd elektoral komisyon nan peyi a, nan 1 ...
120 kòmantè
66 aksyon
64 likesJuly 20, 2013
Dominikèn Industries pwotestasyon Ayiti entèdiksyon sou plastik, stiromous
SANTO DOMINGO, Dominican Republic (defend.ht) - The Dominican Republic Association of Industries (AIRD) protested Thursday against the Haitian governm...
2 kòmantè
8 aksyon
15 renmen, 19 janvye 2013
Kiltivatè Dominikèn gen krentif pou pèt nan rekòt san yo pa travayè ayisyen
SAN JUAN, Repiblik Dominikèn (defend.ht) - Plis pase 20 pi gwo fèm ak asosyasyon bèt nan Jedi te avèti otorite Dominiken ki 90% nan thei ...
1 kòmantè
2 aksyon
2 renmen03 Desanm, 2011
Tribinal Siprèm Dominikèn soutni Refi nan Nasyonalite pa nesans pa Etranje
SEN DOMENG, Repiblik Dominikèn (defend.ht) - Dominikèn Tribinal Siprèm lan te resevwa refi a nan nasyonalite pitit pitit moun lòt nasyon ilegal ...
0 comments
4 aksyon
1 renmen


text: 1Seyè a pale ak Moyiz, li di l’ konsa: 2-Ou pral chwazi douz nan chèf fanmi pèp Izrayèl yo, yonn pou chak branch fanmi. Ou pral voye yo pou y’ al wè ki jan peyi Kanaran an ye, peyi m’ap bay moun Izrayèl yo. 3Dapre lòd Moyiz te resevwa nan men Seyè a, li pran douz gason ki te chèf fanmi nan pèp Izrayèl la. Antan li te nan dezè Paran an, li voye yo al rekonèt peyi a. 4Men non yo: Pou branch Woubenn lan, se te Chamwa, pitit gason Zakou a. 5Pou branch fanmi Simeyon an, se te Chafa, pitit gason Ori a. 6Pou branch fanmi Jida a, se te Kalèb, pitit gason Jefoune a. 7Pou branch fanmi Isaka a, se te Jigal, pitit gason Jozèf la. 8Pou branch fanmi Efrayim lan, se te Oze, pitit gason Noun lan. 9Pou branch fanmi Benjamen an, se te Palti, pitit gason Rafou a. 10Pou branch fanmi Zabilon an, se te Gadiyèl, pitit gason Sodi a. 11Pou branch fanmi Jozèf la, nan branch Manase a, se te Gadi, pitit gason Souzi a. 12Pou branch fanmi Dann lan, se te Amiyèl, pitit gason Jemali a. 13Pou branch fanmi Asè a, se te Setou, pitit gason Mikayèl la. 14Pou branch fanmi Neftali a, se te Nakbi, pitit gason Wopsi a. 15Pou branch fanmi Gad la, se te Geouyèl, pitit gason Maki a. 16Se te non douz mesye Moyiz te voye al rekonèt peyi Kanaran an. Moyiz te chanje non Oze, pitit gason Noun lan, li rele l’ Jozye. 17Lè Moyiz voye yo ale nan peyi Kanaran an, li di yo: -Moute nan peyi a. N’a pase pa Negèv la, n’a pran chemen mòn pou nou. 18Ale gade peyi a. Chache konnen ki jan li ye, ki kalite moun ki rete ladan l’, konbe yo ye, ak ki fòs yo. 19Chache konnen si tè a se yon bon tè osinon yon move tè, si moun yo rete nan lavil ki gen ranpa pou pwoteje yo osinon nan kan anba tant twal. 20Chache konnen si peyi a rich osinon pòv, si gen anpil pyebwa sou tè a ou si pa genyen. Nou pa bezwen pè anyen. Lè n’ap tounen, pote kèk nan fwi ki donnen laba a. Se te sezon rezen te konmanse ap mi. 21Se konsa mesye yo moute, y’ al chache konnen tout bagay ki gen nan peyi a, depi dezè Zin ki nan sid peyi a rive jouk Reyòb toupre pas Amat la, nan nò. 22Yo travèse zòn Negèv la, yo rive lavil Ebwon kote moun Ayiman yo, moun Chechayi yo ak moun Talmayi yo rete. Yo tout te fè pati ras moun Anak yo. Ebwon sa a, se yon lavil ki te bati sètan anvan yo te bati lavil Zoan nan peyi Lejip. 23Yo rive nan ravin Echkòl, yo koupe yon branch rezen ki te gen yon sèl gwo grap rezen nan li. Yo mete l’ sou yon gòl pou de moun te ka pote l’ sou zepòl yo, si tèlman li te lou. Yo pote grenad ak fig frans tou. 24Yo rele kote sa a Ravin Echkòl, poutèt gwo grap rezen moun pèp Izrayèl yo te koupe la a. 25Apre karant jou, lè yo fin vizite toupatou nan peyi a, yo tounen, 26yo vin jwenn Moyiz, Arawon ak tout moun pèp Izrayèl yo Kadès, nan dezè Paran an. Yo detaye ba yo tou sa yo te wè, yo moutre yo fwi yo te pote yo. 27Yo di Moyiz konsa: -Nou vizite toupatou nan peyi ou te voye nou al chache konnen an. Se yon peyi ki rich anpil, kote lèt ak siwo myèl koule tankou dlo. Se vre wi. Gade fwi nou jwenn ladan l’. 28Men, moun ki rete nan peyi a gwonèg anpil. Lavil yo gran, yo byen pwoteje. Sa ki pi rèd nou wè yon kalite ras moun gwonèg bèl wotè. 29Moun Amalèk yo rete nan sid peyi a, nan zòn Negèv la. Moun It yo, moun Jebis yo ak moun Amon yo rete nan mòn yo. Moun Kanaran yo rete bò lanmè Mediterane a ak bò larivyè Jouden an. 30Kalèb fè moun yo sispann bougonnen sou do Moyiz, li di yo konsa: -Ann moute koulye a. Ann al pran peyi a pou nou. Pa gen anyen la a nou pa ka fè! 31Men mesye ki te moute ansanm ak Kalèb yo di konsa: -Non. Nou pa ka al atake moun sa yo. Yo pi fò pase nou. 32Se konsa yo pran pale mal sou peyi yo te al vizite a devan pèp Izrayèl la. Yo t’ap di: -Peyi nou ta l’ vizite a, peyi nou ta l’ chache konnen an, se yon peyi ki pa menm bay kont manje pou moun k’ap viv sou li yo. Epi, tout moun nou wè la se moun ki wo anpil. 33Sa ki pi rèd, nou wè yon kalite gwonèg bèl wotè, moun ras Anak yo. Devan moun sa yo se krebete nou ye, tèlman nou piti. Se konsa nou te santi nou devan yo.


text: 1Bezaleyèl te fè Bwat Kontra a an bwa zakasya. Bwat la te mezire twa pye nèf pous longè, de pye twa pous lajè ak de pye twa pous wotè. 2Li kouvri l’ nèt, andedan kou deyò, ak pi bon kalite lò ki genyen. Li mete yon bòdi an lò fè wonn li. 3Li fonn lò pou fè kat gwo bag tou won pou bwat la. Li moute yonn sou chak kwen bwat la, de chak bò. 4Li fè de jenn ti poto an bwa zakasya, li kouvri yo nèt ak lò. 5Li pase poto yo nan twou bag yo, yonn sou chak bò bwat la pou yo te kapab pote l’ kote yo vle. 6Li fè yon kouvèti an bon lò pou bwat la. Kouvèti a te mezire twa pye nèf pous longè ak de pye twa pous lajè. 7Li pran de gwo moso lò, li bat yo ak mato, li fè pòtre de zanj cheriben li moute sou de pwent kouvèti a, 8yonn sou bò gòch, lòt la sou bò dwat. Li fè yo tankou si yo te fè yon sèl pyès ak kouvèti a. 9Zanj cheriben yo te gen zèl yo louvri anwo tèt yo pou kouvri kouvèti a. Yo te yonn anfas lòt, avèk tèt yo bese ap gade kouvèti a. 10Li fè tab la an bwa zakasya. Tab la te mezire twa pye longè, yon pye sis pous lajè ak de pye twa pous wotè. 11Li kouvri l’ nèt ak pi bon lò ki genyen, li mete yon bòdi an lò fè wonn li. 12Li mete yon ankadreman kat pous lajè anba desi a fè wonn tab la. Epi li kouvri tout ankadreman an ak yon plak lò. 13Li fè kat gwo bag tou won an lò. Li moute yo nan kat kwen tab la kote pye yo moute a. 14Li te moute bag won yo toupre ankadreman an. Se nan twou bag yo yo pase poto bwa ki pou sèvi pou pote tab la. 15Li fè poto yo ak bwa zakasya, epi li kouvri yo nèt ak lò. Se poto sa yo ki sèvi pou pote tab la. 16Li fè tout bagay ki pou ale sou tab la: asyèt, bòl, tas, gode, bagay ki pou sèvi lè y’ap fè sèvis pou Bondye. Li fè yo ak pi bon lò ki genyen. 17Li fè gwo lanp sèt branch lan ak pi bon lò ki genyen. Li pran yon sèl moso lò pou li fè lanp sèt branch lan: kò li, branch li yo, flè yo, boujon yo, ak fèy yo ki te fè yon sèl pyès ak li. 18Li te gen yon branch nan mitan ak twa branch chak bò. 19Sou chak branch sou kote yo, te gen pòtre twa flè nwa kajou ak tout boujon yo sou yo. Konsa, konsa, sou tout sis branch sou kote yo. 20Sou branch mitan an te gen kat flè nwa kajou avèk tout boujon yo sou yo. 21Te gen yon ti boujon anba chak pè branch sou kote yo. 22Boujon yo ak branch yo te fè yon sèl pyès ak pye lanp sèt branch lan. Se yon sèl moso lò yo bat pou fè tout. 23Li fè sèt ti lanp pou lanp sèt branch lan avèk pensèt pou netwaye lanp lan ak plato pou resevwa sann lan. Li fè yo ak pi bon lò ki genyen. 24Li te pran swasannkenz liv bon lò pou fè lanp sèt branch lan ansanm ak tout bagay pou sèvi ak lanp sèt branch lan. 25Bezaleyèl fè lòtèl pou boule lansan an ak bwa zakasya. Li fè l’ kare kare: dizwit pous lajè, dizwit pous longè, trannsis pous wotè. Kat kòn yo te fè yon sèl pyès ak lòtèl la. 26Bezaleyèl kouvri tout anwo lòtèl la, kat kote l’ yo ansanm ak kat kòn li yo ak pi bon kalite lò ki genyen. Apre sa, li mete yon bòdi an lò fè wonn li. 27Li fè de bag an lò, li moute yo anba bòdi a sou de kote lòtèl la. Se nan bag sa yo pou yo pase manch ki pou sèvi pou pote lòtèl la. 28Li fè manch yo an bwa zakasya epi li kouvri yo nèt ak lò. 29Bezaleyèl fè lwil ki pou sèvi pou mete moun osinon nenpòt bagay apa pou Bondye a ansanm ak lansan santi bon an, jan moun ki konn fè odè avèk ladrès yo fè yo.


text:
WASHINGTON, DC— Prezidan ameriken an, Barack Obama, fè chita-pale vandredi nan Mezon Blanch lan ak 4 prensipal lidè Kongrè a nan moman dat limit pou evite falèz fiskal ap vanse tankou yon tren sou yo. Misye Obama rankontre ak lidè lidè majorite demokrat nan sena a, Harry Reid, lidè minorite repibliken an, senatè Mitch McConnell; lidè majorite repibliken nan chanm depite a, John Boehner et ak lidè minorite demokrat nan menm chanm nan, Nancy Pelosi.
Nan deklarasyon li fè devan jounalis yo apre chita-koze a prezidan Obama di "li te genyen yon bon e konstriktif diskisyon nan Mezon Blanch lan ak lidè Sena a e ak lidè Chanm depite a sou fason pou yo anpeche taks kontribyab klas mwayèn nan ogmante. Misye Obama deklare li "optimis e ke nou genyen opòtinite toujou pou nou jwenn yon akò ki ka jwenn apwobasyon 2 chanm palman an atan". Prezidan an presize "senatè Reid and McConnell ap travay sou kalte akò sa a nan moman li tap pale devan jounalis yo nan Mezon Blanch lan.
Si de pati yo pa rive jwenn yon akò anvan dat premye janvye a, preske tout sitwayen ameriken pral wè taks yap peye leta ogmante otomatikmane gouvènman an tou pral oblije koupe nan depans li. Ekonomis yo krenn pou sitiasyon sa a pa plonje ekonomi peyi a ki deja frajil nan resesyon.
Lidè repibliken nan Kongrè a konvoke tou yon sesyon pou dimanch apre-midi nan chanm depite a. Chanm nan te an vakans nan okazyon fèt nwèl la apre li pat rive jwenn yon akò sou "kriz fiskal la" ak Mezon Blanch lan.
Sena a, sepandan, te kontinye ap travay. Misye Reid te deklare yè jedi a “sanble, nan opinyon pa li, ekonomi an pral tonbe nan falèz fiskal la » e li te kritike lidè majorite repibliken Chanm depite a, John Boehner, li akize kap dirije yon diktati nan chanm reprezantan an… e ki genyen plis sousi pou’l konsève djòb li ke fè travay kontribyab yo voye’l fè nan palman an.
Misye Bohner reponn pou di; misyeReid ta fè pi byen « pale mwens e lejifere plis».


text: 1Apre sa, mwen gade tout lenjistis k’ap fèt sou latè. Dlo ap koule konsa nan je moun y’ap maltrete yo. Pa gen pesonn pou ede yo. Moun k’ap maltrete yo gen lafòs avèk yo. Pesonn pa ka fè anyen pou yo. 2Mwen wè sò moun mouri yo miyò pase sò moun vivan yo. 3Men, gen yon lòt moun ankò ki pi bon pase yo tou de: Se moun ki pa t’ janm fèt la, paske li pa janm wè move zak k’ap fèt sou tè a. 4Mwen vin wè tout travay di lèzòm ap travay di a, tout bèl bagay y’ap reyalize nan lavi a, se paske yonn vle gen plis pase lòt. Men, sa tou, sa pa vo anyen, sa pa rapòte anyen. 5Pawòl la di: Moun sòt rete san fè anyen, yo pito grangou. 6Men, pito ou pran ti repo ou tanzantan ak kè poze pase pou ou touye tèt ou ap travay di, lèfini pou sa pa rapòte anyen. 7Mwen wè yon lòt bagay nan lavi a ki pa vo anyen ankò. 8Se te yon nonm ki t’ap viv pou kont li, san zanmi. Li pa t’ gen pitit gason, li pa t’ gen frè. Li travay san pran souf. Li pa t’ janm gen ase. Pou ki moun li t’ap travay di konsa, san bay tèt li yon ti plezi? Li pa t’ janm gen tan pou mande tèt li sa. Sa a tou, sa pa vo anyen, se pa yon bon jan pou moun viv. 9Lè ou gen yon lòt moun avèk ou, li pi bon pase lè ou pou kont ou, paske ansanm nou bay pi bon rannman nan travay nou. 10Si yonn tonbe, lòt la va ba l’ men pou l’ leve. Men, malè pou moun k’ap viv pou kont li! Si l’ tonbe, p’ap gen moun pou ba l’ men. 11Konsa tou, lè fè frèt, si yo kouche ansanm, yonn va chofe lòt. Men, si li pou kont li, ki jan pou l’ fè chofe kò l’? 12Kote dezòm ka kenbe tèt ak yon moun k’ap atake yo, yon sèl p’ap kapab. Yon kòd trese an twa pa fasil pou kase. 13-(we vèsè pwochen) 14Yon nonm ka soti nan mizè pou l’ rive chèf nan peyi l’. Ou ankò li ka soti nan prizon epi yo mete l’ chèf pou gouvènen. Pito ou annafè ak yon ti moun ki pòv men ki gen lespri pase pou ou annafè ak yon wa ki fin granmoun, ki fin gaga, ki pa ka pran konsèy. 15Mwen kalkile, mwen gade tout moun k’ap viv sou latè, mwen di nan mitan tout moun sa yo gen jenn gason ki pral pran plas wa a. 16Ou pa ka konte kantite moun yon wa ka gouvènen, kantite moun yon wa ka dirije. Men lè l’ mouri, pesonn p’ap chonje di l’ mèsi pou sa li te fè pou yo. Tou sa pa vo anyen. Sa pa rapòte anyen.


text: 1Seyè a te kite kèk nasyon nan peyi a pou l’ te ka sonde moun pèp Izrayèl la ki patko fèt lè yo t’ap fè lagè pou antre nan peyi Kanaran an. 2Li te fè sa konsa pou l’ te ka moutre chak jenerasyon pèp Izrayèl la sa yo rele fè lagè, sitou sa ki pa t’ janm al nan lagè anvan sa. 3Men moun li te kite nan peyi a: Se te moun Filisti yo ki te rete nan senk lavil, tout moun Kanaran yo, moun Sidon yo ak moun Evi yo ki te rete nan mòn Liban yo, depi mòn Baal-Emon jouk Pas Amat. 4Se ak moun sa yo Seyè a t’ap sonde pèp la pou l’ te ka konnen si yo te soti pou koute lòd Seyè a te bay Moyiz pou zansèt yo a. 5Se konsa pèp Izrayèl la twouve l’ rete ap viv nan mitan moun Kanaran yo, moun Et yo, moun Amori yo, moun Ferezi yo, moun Evi yo ak moun Jebis yo. 6Yo pran pitit fi moun sa yo pou madanm, yo bay pitit gason moun sa yo pitit fi pa yo pou madanm, epi yo pran sèvi bondye moun sa yo tou. 7Moun pèp Izrayèl yo tanmen fè bagay ki te mal nan je Seyè a. Yo bliye Seyè a, Bondye-yo a, yo pran fè sèvis pou Baal yo ak Achera yo. 8Seyè a fache sou pèp Izrayèl la epi li kite Kouchan-Riche Atayim, wa peyi Mezopotami an, mete pye sou kou yo. Pandan witan pèp Izrayèl la te anba men Kouchan-Riche Atayim. 9Apre sa, moun pèp Izrayèl yo pran kriye nan pye Seyè a. Seyè a voye yon nonm pou delivre yo. Se te Otonyèl, pitit gason Kenaz, ki te ti frè Kalèb. 10Lespri Seyè a te sou li, li vin yon gwo chèf nan peyi Izrayèl. Li leve l’ al goumen. Seyè a lage Kouchan-Riche Atayim, wa peyi Mezopotami an, nan men li, li fè l’ kraze l’. 11Apre sa, te gen lapè nan peyi a pandan karantan. Epi Otonyèl, pitit gason Kenaz la, mouri. 12Moun pèp Izrayèl yo te rekonmanse ap fè sa ki te mal nan je Seyè a ankò. Seyè a pran Eglon, wa peyi Moab la, li fè l’ vin pi fò pase pèp Izrayèl la. Epi li fè l’ leve dèyè pèp Izrayèl la. 13Eglon pran moun Amon yo ak moun Amalèk yo ansanm avè l’, epi yo ale, yo bat moun pèp Izrayèl yo. Yo pran lavil Palmis yo pou yo. 14Pandan dizwitan pèp Izrayèl la te anba men Eglon, wa peyi Moab la. 15Apre sa, moun pèp Izrayèl yo pran kriye nan pye Seyè a. Seyè a voye yon lòt moun pou delivre yo. Se te Eyoud, pitit gason Gera, moun branch fanmi Benjamen an. Msye te goche. Moun pèp Izrayèl yo bay Eyoud yon kado al pote bay Eglon, wa peyi Moab. 16Eyoud fè yo fè yon ponya espesyal pou li. Ponya a te gen yon pye edmi longè, li te file de bò. Li mare l’ sou kwis pye dwat li, anba rad li. 17Epi li pote kado a bay Eglon, wa peyi Moab la. Eglon te gwo anpil. 18Lè Eyoud fin bay wa a kado a, li voye moun ki te pote kado a ale. 19Men li menm, lè li rive bò estati zidòl yo ki toupre lavil Gilgal la, li tounen vin jwenn Eglon. Li di l’ konsa: -Monwa, mwen gen yon komisyon pou ou, men fòk pa ta gen lòt moun la. Lè sa a, wa a di moun ki te la yo: -Kite nou pou kont nou! Tout moun ki te la avè l’ yo soti. 20Wa a te chita nan chanm pa l’ anwo kay la, kote ki te fè fre anpil. Eyoud pwoche bò kote l’, li di l’ konsa: -Se yon mesaj Bondye ban m’ pou ou. Wa a leve kanpe. 21Eyoud lonje men gòch li, li rale ponya a bò kwis pye dwat li, epi li sèvi wa a yon kou nan vant. 22Li foure ponya a tout longè l’ nèt jouk manch li pèdi nan vant li, epi po grès la fèmen sou ponya a paske Eyoud pa t’ rale l’ soti. Pwent ponya a menm te parèt pa dèyè. 23Lèfini, Eyoud soti nan chanm lan, li fèmen pòt yo dèyè l’, li klete yo, 24epi l’ ale fè wout li. Lè domestik wa yo vini, yo wè pòt chanm wa a te fèmen akle. Yo di konsa: -Gen lè wa a okipe anndan an. L’ap fè bezwen li. 25Yo tann yon bon ti moman, yo ba li tan pou l’ fini. Men, yo wè li pa janm louvri pòt la. Lè sa a, yo pran kle a epi yo louvri. Yo wè wa a kouche tou long atè, li te mouri! 26Pandan mesye yo t’ap tann tout tan sa a, Eyoud menm gen tan chape kò l’. Li pase bò estati zidòl yo, epi li pran wout mòn Seyira a pou li, l’ ale. 27Lè li rive Seyira nan mòn peyi Efrayim lan, li kònen pou rele moun pèp Izrayèl yo. Moun pèp Izrayèl yo desann soti nan mòn lan, epi Eyoud pran mache alatèt yo. 28Li di yo konsa: -Swiv mwen! Seyè a lage moun Moab yo, lènmi nou yo, nan men nou jòdi a! Yo tout desann swiv li. Yo bare pas dlo kote moun Moab yo konn janbe larivyè Jouden an. Yo pa kite yon moun pase. 29Lè sa a, yo te touye dimil (10.000) sòlda konsa, sòlda ki te gwonèg epi ki te konn goumen. Yonn pa chape. 30Jou sa a, moun pèp Izrayèl yo bat moun Moab yo byen bat. Apre sa, pandan katreventan te gen lapè nan peyi a. 31Apre Eyoud, yo vin gen yon lòt chèf: Se te Chanmga, pitit Anat. Li menm menm avèk yon fwèt kach po bèf, li te touye sisan (600) sòlda nan lame moun Filisti yo. Konsa li delivre pèp Izrayèl la.


text: 1Elize reponn li: —Koute sa Seyè a voye di ou: Denmen, vè lè sa a, nan pòtay lavil Samari a, moun pral achte dis liv bon farin frans osinon ven liv lòj pou yon grenn pyès ajan. 2Gadkò wa a reponn pwofèt la, li di l’: —Seyè a ta mèt louvri syèl la pou voye bagay sa yo, sa ou di a pa ka fèt. Elize di li: —Ou wè ou menm, w’ap wè sa rive ak pwòp je ou, men ou p’ap gen chans manje ladan l’! 3Bò pòtay lavil Samari a, te gen kat gason ki te gen move maladi po. Yonn di lòt konsa: —Poukisa pou n’ rete isit la ap tann lanmò? 4Si nou di n’ap antre lavil la, avèk grangou ki gen la a, n’ap mouri. Si nou di n’ap rete isit la, n’ap mouri tou. Pito n’ al pran yon chans nan kan lame Siri a. Si yo fè pa nou, n’a viv. Men, si yo touye nou, n’a tou mouri mouri nou. 5Se konsa, solèy te fèk kouche lè mesye yo leve, yo pati pou kan lame Siri a. Lè yo rive toupre kan an, yo pa wè pesonn. 6Seyè a te fè sòlda lame Siri yo tande yon bann bri, ou ta di yon pakèt cha lagè, kavalye sou chwal ak yon gwo lame k’ap mache vini sou yo. Tout sòlda peyi Siri yo te konprann se wa peyi Izrayèl la ki te pran kontak ak wa peyi Et la ansanm ak wa peyi Lejip la pou vin atake yo. 7Se konsa, solèy te fèk kouche jou sa a lè yo leve yo kouri met deyò. Yo kite tant yo, chwal yo, bourik yo. Yo chape kò yo kite kan an jan l’ te ye a. 8Lè kat mesye yo rive nan kan an, yo antre nan yon premye tant, yo manje, yo bwè. Yo pase men yo pran lò, ajan, rad yo jwenn, yo soti al sere yo. Lèfini, yo tounen, yo antre nan yon dezyèm tant, yo fè menm bagay la. 9Men lè sa a, yonn di lòt konsa: —Sa n’ap fè a pa bon non! Nou gen bon nouvèl konsa, nou pa ka kenbe l’ pou nou ase. Si nou tann denmen maten pou n’ al di moun yo sa, ou mèt sèten y’ap ban nou tò. Pito n’ ale koulye a. Ann al bay nouvèl la kay wa a! 10Se konsa, yo tounen lavil Samari, yo rele gad ki t’ap fè pòs nan pòtay lavil la. Yo ba yo nouvèl la, yo di yo: —Nou t al nan kan moun Siri yo. Nou pa jwenn pesonn, nou pa tande pesonn ap pale. Chwal ak bourik sèlman nou jwenn mare nan kòd. Ata tant yo te la jan yo te moute yo. 11Faksyonnè ki t’ap fè pòs nan pòtay lavil la bay nouvèl la byen fò. Konsa, nouvèl la gaye jouk li rive anndan palè a. 12Se te nan mitan lannwit. Wa a leve sot nan kabann li, li di chèf li yo: —Mwen pral esplike nou sa sòlda peyi Siri yo gen dèyè tèt yo kifè yo fè sa. Yo konnen jan grangou ap bat nou isit la. Yo soti kite kan an, y’ al kache nan plenn lan. Yo konprann nou pral soti kite lavil la pou n’ al dèyè manje. Lè sa a, y’a tonbe sou nou, y’a pran nou tou vivan, y’a antre nan lavil la. 13Men, yonn nan chèf li yo di l’ konsa: —Poukisa nou pa voye kèk moun ak senk chwal ki rete yo pou y’ al wè sa ki pase. Kit yo tounen vivan, kit yo mouri, yo p’ap pi mal ni pi byen pase rès moun Izrayèl yo ki rete isit la. Wè pa wè, y’ ap pase tankou sa ki mouri deja yo. 14Se konsa yo chwazi kèk moun, wa a voye yo ak de cha lagè pou y’ al wè sa ki rive nan kan lame peyi Siri a. 15Mesye yo pati, yo rive jouk bò larivyè Jouden an. Sou tout wout la, yo wè rad ak yon bann lòt bagay sòlda peyi Siri yo te jete lè yo t’ap kouri met deyò a. Yo tounen, yo fè rapò yo bay wa a. 16Menm lè a, pèp la kouri soti al piye kan lame peyi Siri yo. Jan Seyè a te di l’ la, yo vann dis liv bon farin frans pou yon pyès ajan, ven liv lòj pou menm pri a. 17Men, wa a te mete chèf gadkò li a ap veye pòtay lavil la. Se konsa pèp la pilonnen l’ anba pye yo lè y’ap pase nan pòtay lavil la. Li mouri jan Elize te di l’ sa lè wa a te vin wè l’ la. 18Lè sa a, Elize t’ap pale ak wa a li te di l’ konsa: Denmen lè konsa, nan pòtay lavil Samari y’ap vann dis liv bon farin frans pou yon pyès ajan ak ven liv lòj pou menm pri a. 19Se konsa chèf gadkò a te di Seyè a te mèt louvri syèl la pou voye bagay sa yo, sa Elize di a pa ka fèt. Elize menm te reponn li, li te di l’: Ou wè ou menm, w’ap wè sa rive ak pwòp je ou, men ou p’ap gen chans manje ladan l’. 20Se sa menm ki rive l’. Li mouri pilonnen anba pye pèp la lè y’ap pase nan pòtay lavil la.


text:
Hebert Logerie
Drapo Ayisyin
Se pa koulè twal ki fè drapo sa sèlman
Drapo pa nou an te fèt ak swè e san
Li te fèt nan sakrifis, nan batay
Nan krase kò, nan gro batay
Pou lonè, pou dinite, pou respè
Pou santiman, pou libète e pou la pè
Se yon ban nèg brav, ki te rasanble
Se te Tousin, Desalin, Petyon, Anri Kristòf,
Neg vanyan, neg brav, neg kite tòf
Ki te monte yon konbit, ki te kampe
Pou defan doa nou, pou nou ka gin yon ti kote
Yon peyi ke nou te ka rele pa nou
Pou okin moun paka choute nou
Dèyo kwè yon ti toutous, lè yon move tafia rasis
Pase nan tèt kalbas tèt ravèt po lanvè, lè doub sis
Inbesilite rasis ap neye nan tèt zòt, nan zo bwa tèt yo
Yon moun ki rasis gin pwoblem, se yon yoyo
Ki pedi fisèl, se yon kap ki pèdi fil
Kap chèchè xkiz ka madan Mango Fil
Nou fèt pou nou bat lestomak nou
Nou fèt pou nou defan drapo nou
Si li vini pou nou mouri pou li
Nap mouri pou li, nap mouri
Pou bèl fanm sila, kap flote nan sièl la ak gro van
E ki ap joue ak ti van pou defan
Valè nou, fiète nou, e respè nou
Drapo nou reprezante nou, se nou
Se imaj nou, se kè nou kap bat toutan
Se imaj gran paran nou kite vanyan
Kite brav, ki pat pè mouche lanmor
Kite pou nou, pou pitit nou
Drapo nou se yon gro sinbol
Fok nou defan drapo si la ak vi nou
Se yon gro eritaj ke zansèt nou yo kite pou nou
Pou zòt, pou moun ka respecte nou
Pou nou ka bat troa foa lestomak nou
Pou tout lòt peyi konnin ke nou se moun tou.
Hebert Logerie's Other Poems
Related Poems
Read this poem in other languages
This poem has not been translated into any other language yet.
Comments about this poem (Drapo Ayisyin by Hebert Logerie )
Top Poems
-
Phenomenal Woman
Maya Angelou
-
The Road Not Taken
Robert Frost
-
If You Forget Me
Pablo Neruda
-
Still I Rise
Maya Angelou
-
Dreams
Langston Hughes
-
Annabel Lee
Edgar Allan Poe
-
If
Rudyard Kipling
-
I Know Why The Caged Bird Sings
Maya Angelou
-
Stopping by Woods on a Snowy Evening
Robert Frost
-
Invictus
William Ernest Henley
PoemHunter.com Updates
-
The Poetry Archive of
Emily Dickinson
-
Share your writing tips
on 'Writing Poetry' forum page
-
We are pinning great things everyday
Follow us on Pinterest
-
All Poems of
Carl Sandburg
New Poems
- Patience, Mario,Lucien,Rene Odekerken
- SAYING ONE'S PRAYERS PEACEFULLY, MOHAMMAD SKATI
- Talk to me and win, gajanan mishra
- Creators, Midnights Voice
- Without You..! ! !, Asma Riaz Khan
- I'm not fine without you, Pijush Biswas
- P08222014, Andy Caldwell
- Simple Thought, Tim Holmes Jr
- A Glowing Angel, Rohit Sapra
- Fire Balls, Alem Hailu Gabre Kristos


text:
Inisiyatif Kominote a
Biwo Komisè Etazini pou Distrik Sid Laflorid
Wilferdo A. Ferrer, Pwokir� Jeneral Etazini
Marcus A. Christian, Asistan Avoka Egzekitif Etazini
Marcus A. Christian, Kòodinatè Kòmite Fòs Jidisyè (LECC)
Yon nan misyon principal Biwo Komis� Gouv�nman an se pou asire ke yo pral menen ank�t kont krim federal k ap afekte habitan Distrik Sid Laflorid e ke moun ki kom�t krim lan pral jije, jwenn koupab ak pini. Bon sans ak esperyans apran nou ken an nenp�t ki fason ke nou paka pouswiv, ar�te ak pini pou nou s�t nan pwobl�m mou sou izaj dw�g ilegal, krim vyolan ak gang kriminel vizite nou nan kominote nou an. Pouswit nan tribinal pap elimine menas yo poze nan fason nou viv lan. Chak ak tout sekt� kominote nou an gen yon w�l enp�tan pou yo jwe nan ef� nou pou pou sispan ravage yo. Nou tout konnen ke nou bezwen yon f�s jidisy� ki jis, dinamik e ki efektif. An menm tan, anvan ke nou viv nan yon kominite ki pa gen krim, f�k nou adrese pwobl�m demografik ke kominite nou an genyen ki asosye ak aktivite krimin�l.
Depatman Lajistis mete plizye inisyatif espesyal. Inisyatif sa yo vize pou bay katye yo pouvwa pa ogmante asosiyasyon, k�odinasyon ak kolaborasyon ant ak pami ajans jidisye yo, ajans gouv�nman yo, gwoup kominote non likratif yo, oganizasyon relijye, ak moun k ap viv ak travay nan katye nou yo. Ide an byen simp: travay ansanm kouw� yon kominote, gen pouvwa pouf � Sid Laflorid yon pi bon kote ak yon kote senes�f pou viv.
Sa a se enf�masyon Biwo Komis� Gouv�nman Etazini regadan inisiyatif kominote yo. Nou bay yon ti deskripsyon sou Inisiyatif prensipal nou yo pi ba a ak sit a separe diferan pou plis enf�masyon. Chak paj pral genyen sit a s�vis ak enf�masyon koompozan Depatman Lajistis Etazini nan Washington, DC (Main Justice). Kontak: J.D. Smith K�odinat� Kominote F�s Jidisy�); James H. Swain (Asistan Avoka Egzekitif Etazini) (305) 981-9001.
Pwoj� Katye Senes�f
Pwojè Katye Senesòf (PSN) komanse asien program an 2002 kouwè yon pwolongasyon de Inisiyatif Zèb ak Grenn. Pwenn prensipal PSN se pou reyini resous fòs piblik l an ak prevansyon ak entèvansyon ansanm pou koze yon rediksyon nan krim zam [revolve] ak vyolans ke gang fè. PSN konsantre tou pou anpeche krim mine ak fasilite pou ansyèn kriminel re-antre nan sosyete a. Aprann plis
Inisiyatif Re-andtre Distrik Sid Laflorid
Lan 2003, Diskou Prezidan Bush a Nasyon li te idantifye chalanj pou yon kriminèl antre nan sosyete a ankò. Mam epòk sa a li te estime ke te gen apeprè 600,000 moun yo ta pral lage chak ane de prizon federal ak leta pou tounen yon an kominote nou yo. Chalanj le te, e li toujou, pou bay yo posibilite pou yo ta ka retounen nan sosyete a ak siksè ki pral pwoteje kominote nou yo de konsekans ke si yo tounen fè zak kriminel. Aprann plis
Pwoj� Sentin�l
Pwojè Sentinèl se yon aspè a dè nivo konsenan krim vyolan ki fèt ak zam de Pwojè Katye Senesòf yo. Fòs piblik lan travay ansanm ak gwoup kominote yo pou ankouraje aktivite altènatif edikasyonèl ak rekreyasonèl pou jènjan ki nan kominolte fèb yo. Bi yo se pou grafikman montre konsekans negative pou patisipe nan krim vyolan ak zam de pwendvi pou yo ekspoze a andomajman fizik ak al nan prizon epi de pwendvi jan li boulvèse lavi fanmi yo, katye yo ak lavi tout moun ke l afekte. Pwojè Sentinèl konsantre sou jènjan pa prezantasyon anti-gang ak vyolans anti-zam nan lekol, gwoup kominote somè jènjan ak kan dete. Sepi 2005, Pwojè PSN Sentinel touché plis ke 10,000 jènjan nan Konte Miami-Dade, Broward ak Palm Beach ak mesaj anti-gang, anti-vyolans. Aprann plis
Pwoj� Anfans Senes�f
Pwojè Anfans Senesòf se inisiyatif prime Depatman Lajistis ki dirije vè anpeche, menen ankèt ak pwosekite vyolasyon eksplwatasyon seksyèl timoun ak lwa obsenite yo. Aprann plis
Pwogram S�vis Viktim
Pwogram Sèvis Viktim konsantre sou asiste viktim yon an pwosedi sistèm tribinal la pa founi enfòmasyon a lè, asistans lojistik (pou viktim-temwen) ak referans a founisè swen medikal, sèvis fòmasyon, tretman sikolojic, finansye ak lèt resous ak sèvis ki konsantre sou viktim lan. Aprann plis
Patrinarya Baze nan Kominote a
Depatman Lajistis Etazini ak Biwo Komisè Gouvènman Etazini pou Distrik Sid Laflorid travay ansanm ak sntèn de ajans ak òganizasyon an koneksyon ak inisyatif otorizasyon kominote yo. Asosye majè nou yo se Pwoteje Katye Senesòf: Aprann plis


text: 1Men pwovèb wa Salomon yo: Yon pitit ki gen bon konprann fè kè papa l’ kontan. Men, yon pitit san konprann bay manman l’ lapenn. 2Byen ou rive fè nan move kondisyon p’ap rapòte ou anyen. Men, lè ou serye, ou sove lavi ou. 3Seyè a p’ap kite moun ki mache dwat soufri grangou. Men, l’ap anpeche mechan an jwenn sa li anvi a. 4Parese fè ou pòv, men travay di fè ou rich. 5Yon nonm ki wè lwen ranmase rekòt li lè rekòt la pare. Men, se yon wont pou moun ki pase tou tan rekòt la ap dòmi. 6benediksyon Bondye ap chita sou yon nonm debyen. Pawòl yon moun mechan p’ap janm kite ou wè jan l’ mechan. 7Y’ap toujou chonje yon nonm debyen, y’a fè lwanj pou li. Men, talè konsa non mechan an ap sèvi jouman. 8Moun ki gen bon konprann koute konsèy yo ba li. Men, moun k’ap pale tankou moun fou pa lwen mouri. 9Yon nonm serye pa janm bezwen pe anyen. Men, yo gen pou yo bare moun k’ap fè vis. 10Moun k’ap twenzi je yo sou moun, se moun k’ap voye wòch kache men. Men, moun ki pale kare anpeche kont. 11Pawòl ki soti nan bouch moun k’ap mache dwat yo bay lavi. Men, pawòl yon moun mechan p’ap janm kite ou wè jan l’ mechan. 12Lè ou gen renmen nan kè ou, ou padonnen tout peche. Men, lè ou rayi moun, ou toujou ap chache kont. 13Moun lespri pale bon pawòl. Men, pou moun san konprann, se baton nan dèyè yo. 14Moun ki gen bon konprann toujou ap aprann. Men, lè moun san konprann ap pale, malè pa lwen. 15Byen yon moun rich, se pwoteksyon li. Men, depi yon nonm pòv, nanpwen pwoteksyon pou li. 16Travay moun k’ap mache dwat yo bay lavi. Lajan moun k’ap fe sa ki mal yo se pou malè yo. 17Moun ki koute lè yo rale zòrèy yo ap jwenn chemen lavi. Men, moun ki refize admèt lè yo antò pèdi chemen yo. 18Moun ki rayi moun nan kè yo, se moun ou pa ka fye. Tout moun k’ap mache fè tripotay se moun san konprann. 19Plis ou pale anpil, plis ou ka rive fè peche. Lè ou gen bonjan konprann ou kenbe bouch ou fèmen. 20Pawòl ki soti nan bouch moun k’ap mache dwat, se lò. Men, lide k’ap travay nan tèt yon mechan pa vo anyen. 21Pawòl ki soti nan bouch moun k’ap mache dwat ap pwofite anpil moun. Men, moun sòt yo ap mouri, paske yo pa gen konprann. 22benediksyon Bondye bay moun richès. Ou te mèt travay di ou pa ka mete anyen sou li. 23Lè moun san konprann ap fè sa ki mal, se tankou yon jwèt pou yo. Men, yon moun lespri pran plezi l’ nan chache gen bon konprann. 24Yon moun ki mache dwat, Bondye va ba li tou sa l’ ta renmen genyen. Men mechan an, se sa l’ pè rive l’ la k’ap rive l’. 25Depi move tan pase, mechan yo disparèt lamenm. Men, moun k’ap mache dwat yo ap toujou kanpe fèm. 26Pa janm voye parese fè komisyon pou ou. L’ap ennève ou menm jan sitwon fè dan moun gasi, menm jan lafimen fè je moun koule dlo. 27Krentif pou Bondye fè moun viv lontan. Men, mechan yo mouri anvan lè yo. 28Sa moun k’ap mache dwat yo ap tann lan va rive vre. Men, mechan yo p’ap janm jwenn sa y’ap tann lan. 29Chemen Bondye se yon pwoteksyon pou moun ki serye. Men, l’ap detwi moun k’ap fè mal yo. 30Yo p’ap janm ka fè moun k’ap mache dwat yo brannen. Men, mechan yo ap disparèt nan peyi a. 31Lè moun k’ap mache dwat yo ap pale, se bon koze yo bay. Men, moun k’ap pale mal yo ap disparèt. 32Moun k’ap mache dwat yo konn bèl pawòl pou yo di. Men, lang mechan yo, se kouto de bò.


text: 1Si yon moun vòlò yon bèf osinon yon mouton, si li touye l’ epi li vann li, li gen pou l’ bay senk bèf pou bèf li pran an osinon kat mouton pou mouton li pran an. 2Si yo bare yon vòlè ap kase yon kay epi yo touye l’, moun ki touye l’ la pa koupab. 3Men, si sa rive apre solèy fin leve, moun ki touye l’ la koupab. Li gen pou l’ peye pou li, wè pa wè. Si li pa gen anyen, y’a vann li pou yo ka peye pou sa l’ te vòlò a. 4Men, si yo jwenn bèt li te vòlò a vivan nan men l’ toujou, kit se bèf, kit se kabrit, kit se bourik, l’a renmèt de pou yonn. 5Si yon moun kite bèt li manje nan jaden yon lòt, osinon nan jaden rezen li, si yon moun kite bèt li lage pou yo fè kont dega nan jaden yon lòt moun, li gen pou l’ dedonmaje lòt moun lan. L’a ba li pi bon bagay li gen nan jaden pa l’ la osinon nan jaden rezen l’ yo. 6Si yon dife pran yon kote, li tonbe nan zèb chèch epi li rive boule danre ki nan depo, osinon grenn ki fin keyi, ou ankò yon jaden tou plante, moun ki lakòz dife a va peye yon dedomajman. 7Si yon moun pran lajan l’ osinon yon bagay ki gen anpil valè, li bay yon lòt moun sere l’ pou li, si yo rive vòlò bagay sa yo nan kay moun ki te sere yo a, si yo jwenn vòlè a, vòlè a va gen pou renmèt de fwa lavalè. 8Men, si yo pa jwenn vòlè a, y’a mennen mèt kay kote bagay yo te sere a devan lòtèl Bondye a, pou yo wè si se pa li menm ki te pran bagay lòt moun lan. 9Si yon moun pèdi yon bagay, kit se yon bèf, osinon yon bourik, ou ankò yon mouton, kit se yon rad ou nenpòt lòt bagay, si lè yo jwenn sak te pèdi a yon lòt moun pretann di se pou li li ye, y’a mennen yo tou de devan lòtèl Bondye a pou regle sa. Moun Bondye va kondannen an va gen pou l’ bay lòt la de fwa lavalè pou dedomajman. 10Si yon moun bay yon frè parèy li gade yon bourik, yon bèf, yon mouton, ou ankò nenpòt ki lòt bèt pou li, si bèt la mouri osinon si malè rive l’ ou ankò si piyajè pran l’ san pesonn pa wè sa, 11lè sa a, y’a mande ni mèt bèt la ni gadò a pou yo fè sèman devan lòtèl Bondye a. Moun ki t’ap gade bèt la va deklare se pa li menm ki te pran bèt lòt moun lan. Lè sa a, mèt bèt la va asepte pèt la. Gadò a p’ap gen ankenn dedomajman pou l’ bay. 12Men si se vòlò yo te vòlò bèt la nan men l’, l’a gen pou l’ peye mèt la kichòy. 13Si se bèt nan bwa ki devore bèt la, l’a pote rès la pou mèt bèt la ka wè ak de je l’ se pa manti l’ap ba li. Li p’ap gen anyen pou l’ peye pou sa. 14Si yon moun prete yon bèt nan men yon frè parèy li, epi malè rive bèt la, osinon li mouri an absans mèt li, se pou l’ peye mèt bèt la kichòy. 15Men, si mèt la te la lè malè a rive, moun lan pa gen anyen pou l’ peye. Si se yon bèt li te lwe, se pri li te lwe l’ la ase pou li bay. 16Si yon nonm pran tèt yon jenn fi ki poko fiyanse, epi li kouche avè l’, li gen pou l’ peye lajan yo konn bay pou yon maryaj, epi se pou l’ marye ak jenn fi a. 17Men, si papa jenn fi a refize kite l’ marye avè l’, tout jan se pou msye peye lajan yo bay lè yo pral marye ak yon fi ki tifi. 18Se pou nou touye tout fanm k’ap fè maji. 19Se pou yo touye tout moun ki kwaze ak zannimo. 20Si yon moun ofri bèt pou yo touye pou lòt bondye pase Seyè a, se pou yo disparèt li tankou bèt y’ap ofri bay Bondye. 21Piga nou maltrete moun lòt nasyon ki vin rete nan peyi nou. Piga nou peze yo non plis, paske nou menm, chonje nou te etranje tou nan peyi Lejip. 22Piga nou maltrete ni vèv yo, ni timoun san papa yo. 23Si nou malmennen yo, m’ap reponn yo lè y’a rele mande m’ sekou. 24m’a fache, m’a fè nou mouri nan lagè. Konsa, madanm nou yo ap vin vèv tou, pitit nou yo ap rete san papa tou. 25Si nou prete yonn nan frè parèy nou yo lajan, yonn nan pòv ki nan mitan nou yo, piga nou fè tankou moun k’ap bay ponya pou nou egzije l’ peye enterè. 26Si yon nonm plane levit li lakay ou pou ou prete l’ yon ti kòb, se pou ou renmèt li rad li anvan solèy kouche. 27Paske, se sèl rad li gen pou l’ mete sou li pou fredi pa bat li. Kisa pou l’ mete sou li pou l’ kouvri aswè? Si li rele mande m’ sekou, m’a reponn li paske mwen gen bon kè. 28Piga nou pale Bondye mal. Piga nou bay chèf pèp la madichon. 29Pa pran reta pou n’ ofri m’ sa pou n’ ofri m’ nan rekòt danre nou yo ak nan diven nou. n’a ban mwen premye pitit gason nou yo. 30N’a ban mwen tou premye pitit bèf nou yo ak premye pitit mouton nou yo. Ti bèt la va pase sèt jou avèk manman l’. Sou wityèm jou a n’a ofri l’ ban mwen. 31Se pou nou mache tankou moun k’ap viv apa pou mwen. Pa manje vyann bèt nou jwenn lòt bèt nan bwa devore. Vyann konsa se chen pou nou jete l’ bay.


text: 1Seyè a di Moyiz konsa: 2-Se pou nou mete tout premye pitit gason ak tout premye mal bèt yo apa pou mwen. Tout premye pitit gason moun pèp Izrayèl yo, tout premye mal bèt yo fè, se pou mwen yo ye. 3Moyiz di pèp la: -Pa janm bliye jou sa a, jou nou te soti kite peyi Lejip kote yo te fè nou tounen esklav la, paske se Seyè a menm ki te fè nou soti ak fòs ponyèt li. Jou sa a, se pa pou nou manje pen ki gen ledven ladan l’. 4Se jòdi a, se jou sa a, nan mwa Abib la, n’ap soti kite peyi Lejip. 5Seyè a va fè nou antre nan peyi ki pou moun Kanaran yo, pou moun Et yo, pou moun Amori yo, pou moun Evi yo ak moun Jebis yo. Se yon peyi ki rich anpil, kote lèt ak siwo myèl koule tankou dlo. Se peyi sa a Seyè a te pwomèt l’ap bay zansèt nou yo. Lè l’a fè nou antre nan peyi sa a, n’a toujou fè sèvis sa a nan menm mwa a. 6Pandan sèt jou, n’a manje pen ki fèt san ledven. Sou setyèm jou a, n’a fè yon fèt pou Seyè a. 7Pandan sèt jou, n’a manje pen ki fèt san ledven. Yo pa dwe jwenn ni pen ki fèt ak ledven, ni ledven menm lakay nou, nan tout peyi a. 8Jou sa a, men sa n’a di pitit gason nou yo: Nou fè tou sa pou Seyè a, lè nou chonje tou sa li te fè pou nou lè nou soti kite Lejip la. 9Sèvis sa a ap tankou yon mak nan men nou osinon yon bagay nou mete nan tèt nou pou nou pa bliye, pou nou ka toujou fè konnen lòd Seyè a. Paske, se avèk fòs ponyèt li li fè nou soti kite peyi Lejip la. 10Toujou fè sèvis sa a chak lanne, nan dat mwen te fikse a. 11Lè Seyè a va fè nou antre nan peyi moun Kanaran yo, dapre pwomès li te fè nou an, nou menm ansanm ak zansèt nou yo, lè Seyè a va ban nou peyi sa a, 12n’a pran tout premye pitit gason nou yo, n’a mete yo apa pou Seyè a. Konsa tou, tout premye pitit bèt nou yo, depi se mal yo ye, se pou mwen yo ye. 13Nan plas tout premye pitit bourik nou yo, se pou nou ban mwen yon ti mouton. Si nou pa fè sa, se pou nou kase kou l’. Men, n’a ofri m’ bagay pou achte lavi tout premye pitit gason nou yo nan men mwen. 14Denmen, lè pitit gason nou yo va mande nou poukisa nou fè sa, n’a di yo: Se paske se ak fòs ponyèt li Seyè a te fè nou soti kite peyi Lejip kote yo te fè nou tounen esklav la. 15Seyè a te touye depi premye pitit gason moun peyi Lejip yo rive jouk premye mal bèt yo fè, paske farawon an t’ap fè tèt di, li pa t’ vle kite nou ale. Se poutèt sa nou ofri bay Seyè a tout premye mal bèt nou yo fe, epi nou ofri lòt bagay pou achte lavi tout premye pitit gason nou yo nan men l’. 16Sèvis sa a va tounen tankou yon mak sou men nou, tankou bando nou mare sou fwon nou, pou fè nou chonje se ak fòs ponyèt li Seyè a te fè nou soti kite peyi Lejip. 17Lè farawon an kite pèp Izrayèl la pati, Bondye pa mennen yo nan wout ki pase bò lanmè a pou ale nan peyi moun Filisti yo, atout se wout sa a ki te pi kout, paske Bondye te di: Mwen pa vle pou pèp la gen remò pou yo kase tèt tounen nan peyi Lejip la ankò, lè y’a wè batay yo gen pou yo fè. 18Se konsa, Bondye fè pèp la pran chemen dezè a nan direksyon lanmè Wouj la. Pèp Izrayèl la te soti kite peyi Lejip la tankou yon lame. 19Moyiz pran zosman Jozèf yo avèk li, paske Jozèf te fè moun pèp Izrayèl yo fè sèman. Li te di yo: Bondye gen pou vin ede nou. Lè sa a, se pou nou pati ak zosman mwen soti isit la. 20Yo kite Soukòt, yo rive yon kote ki rele Etam, sou lizyè dezè a, yo pase kèk tan la. 21Lajounen, Seyè a t’ap mache devan yo nan yon gwo nwaj ki te gen fòm yon poto pou moutre yo chemen pou yo pran. Lannwit, li t’ap mache devan yo nan yon dife ki te tankou yon flanm ki t’ap klere yo. Konsa, yo te ka vwayaje lajounen kou lannwit. 22Lajounen, nwaj la te toujou ap mache devan pèp la. Lannwit, se te dife a.


text:
Vis Prezidan Edmonson pase fèt 4 jiyè a ansanm ak rezidan El Portal ak Liberty City yo nan pinik
Vis Prezidan Edmonson (ekstrèm gòch) ap sèvi granmoun yo manje nan babekyou anyèl 4 jiyè ki fèt nan Charles Hadley Park la.
Vis Prezidan Audrey M. Edmonson koumanse selebrasyon Jou Lendepandans li ap koze ak rezidan yo nan Pinik anyèl 4 jiyè Vilaj El Portal la ki te fèt nan ti pak ki nan Lakomin Vilaj la ki nan NE 87èm Street epi kontinye festivite yo nan Liberty City nan Hadley Park, NW 50èm Street ak 12èm Aveni, kote Vis Prezidan an te òganize babekyou anyèl 4 jiyè li a pou granmoun aje yo ki nan zòn li an. Vis Prezidan an, anplwaye li yo, ak volontè yo sèvi anviwon 200 moun.
Foto agòch: Granmoun aje yo amize yo nan yon piknik nan Charles Hadley Park nan Liberty City pandan Jou Lendepandans. Foto adwat: Vis Prezidan Edmonson (ekstrèm gòch) ap koze ak rezidan yo nan piknik 4 jiyè El Portal la.
(Foto pa Marta Martinez-Alemán/Konte Miami-Dade)


text: 1Nan tan sa a, Seza Tibè te gen kenzan depi li te wa; Pons Pilat t’ap kòmande nan peyi Jide; Ewòd menm te chèf nan peyi Galile; Filip, frè Ewòd la, te chèf nan peyi Litoure ak nan rejyon Trakonit; Lizanyas te chèf nan Labilèn. 2Lè sa a, se An ak Kayif ki t’ap sèvi tankou granprèt. Nan menm epòk sa a, Bondye pale ak Jan, pitit Zakari a, ki te nan dezè a. 3Jan mache nan tout peyi bò larivyè Jouden an; li t’ap bay mesaj sa a: Tounen vin jwenn Bondye. vin resevwa batèm: Bondye va padonnen peche nou yo. 4Se konsa, sa ki te ekri nan Liv ki gen pawòl pwofèt Ezayi a vin rive vre: Se vwa yon nonm k’ap rele nan dezè a: Pare gran wout Seyè nou an. Plani chemen an byen plani pou li. 5Tout fon gen pou konble. Tout gwo mòn, tout ti mòn gen pou vin plat. Kote ki gen detou gen pou vin dwat. Chemen ki an movèz eta gen pou vin bèl. 6Tout moun va wè jan Bondye ap delivre nou an. 7Moun t’ap vin an foul bò kote Jan pou l’ te batize yo. Lè konsa li di yo: Bann vèmen! Ki moun ki fè nou konnen nou kapab chape anba kòlè Bondye k’ap vini an? 8Fè bagay ki pou fè wè nou chanje lavi nou tout bon. Sispann di nan kè nou: Se pitit pitit Abraram nou ye! Paske, mwen pa kache di nou sa: Bondye kapab pran wòch sa yo, li fè yo tounen pitit pou Abraram. 9Epitou, rach la tou pare pou koupe rasin pyebwa yo. Nenpòt pyebwa ki pa bay bon donn, yo pral koupe sa, jete nan dife. 10Foul moun yo mande l’ konsa: Kisa pou nou fè menm? 11Li reponn yo: Sa ki gen de rad, se pou yo bay sak pa genyen an yonn. Sa ki gen manje pou manje, se pou l’ separe l’ bay yon lòt. 12Kèk pèseptè kontribisyon te vini tou pou l’ te batize yo. Yo mande Jan: Mèt, kisa pou nou fè? 13Li reponn yo: Pa fè moun peye plis pase sa lalwa mande a. 14Kèk sòlda tou mande li: E nou menm, kisa pou nou fè? Li reponn yo: Pa fè brital ak pesonn. Pa fè manti sou pesonn pou pran lajan nan men yo. Fè kè nou kontan ak sa yo peye nou an. 15Pèp la t’ap tann konsa: yo t’ap mande nan kè yo si se pa Jan ki Kris la. 16Lè sa a, Jan di yo tout: Mwen batize nou nan dlo. Men, gen yon moun ki gen pou vini ki gen plis pouvwa anpil pase mwen. Mwen menm, mwen pa bon ase pou m’ ta demare kòd sapat ki nan pye li. Se li menm ki va batize nou nan Sentespri ak nan dife. 17Laye l’ nan men li, l’ap vannen tout grenn ki sou glasi a. La ranmase grenn ki bon yo, la mete yo nan galata li. Men, l’ap boule pay la nan yon dife ki p’ap janm mouri. 18Se avèk anpil lòt pawòl konsa Jan t’ap ba yo konsèy, li t’ap anonse bon nouvèl la bay pèp la. 19Men, Jan te fè chèf Ewòd repwòch poutèt Ewodyad, madanm frè li a, li te pran pou madanm li, ak pou anpil lòt move zak li te fè. 20Le sa a, Ewòd mete ankò sou sa l’ te fè deja: li fè fèmen Jan nan prizon. 21Lè Jan te fin batize tout moun, li batize Jezi tou. Antan Jezi t’ap lapriyè, syèl la louvri. 22Sentespri a desann sou li an fòm yon ti pijon. Yon vwa soti nan syèl la, li di: Ou se Pitit mwen renmen anpil la, ou fè kè m’ kontan anpil. 23Jezi te gen trantan konsa lè l’ kòmanse travay li. Dapre sa yo te kwè, li te pitit Jozèf, Jozèf sa a te pitit Eli. 24Eli te pitit Matat, Matat te pitit Levi, Levi te pitit Mèlki, Mèlki te pitit Janayi, Janayi te pitit Jozèf. 25Jozèf te pitit Matatyas, Matatyas te pitit Amòs, Amòs te pitit Nawoum, Nawoum te pitit Esli, Esli te pitit Nagayi. 26Nagayi te pitit Maat, Maat te pitit Matatyas, Matatyas te pitit Semeyin, Semeyin te pitit Jozèk, Jozèk te pitit Joda. 27Joda te pitit Joanan, Joanan te pitit Reza, Reza te pitit Zowobabèl, Zowobabèl te pitit Salasyèl, Salasyèl te pitit Neri. 28Neri te pitit Mèlki, Mèlki te pitit Adi, Adi te pitit Kozam, Kozam te pitit Elmadam, Elmadam te pitit Er. 29Er te pitit Jezi, Jezi te pitit Elyezè, Elyezè te pitit Jorim, Jorim te pitit Matat, Matat te pitit Levi. 30Levi te pitit Simeyon, Simeyon te pitit Jida, Jida te pitit Jozèf, Jozèf te pitit Jonam, Jonam te pitit Elyakim. 31Elyakim te pitit Melea, Melea te pitit Mena, Mena te pitit Matata, Matata te pitit Natan, Natan te pitit David. 32David te pitit Izayi, Izayi te pitit Jobèd, Jobèd te pitit Booz, Booz te pitit Sala, Sala te pitit Naason. 33Naason te pitit Aminadab, Aminadab te pitit Admen, Admen te pitit Ani, Ani te pitit Eswòm, Eswòm te pitit Perèz, Perèz te pitit Jida. 34Jida te pitit Jakòb, Jakòb te pitit Izarak, Izarak te pitit Abraram, Abraram te pitit Tara, Tara te pitit Nakò. 35Nakò te pitit Sewouk, Sewouk te pitit Rago, Rago te pitit Falèk, Falèk te pitit Ebè, Ebè te pitit Sala. 36Sala te pitit Kayinam, Kayinam te pitit Afaksad, Afaksad te pitit Sèm, Sèm te pitit Noe, Noe te pitit Lamèk. 37Lamèk te pitit Matizala, Matizala te pitit Enòk, Enòk te pitit Jarèd, Jarèd te pitit Maleleyèl, Maleleyèl te pitit Kaynan. 38Kaynan te pitit Enòs, Enòs te pitit Sèt, Sèt te pitit Adan, epi Adan te pitit Bondye.


text:
Haiti, I wanna welcome yall to West Indian day Parade (Sak pase) This is my Carabanner, The PJ's Remix IN CREOLE let's Go!! Ghetto Nou te fet nan ghettoooo (Kenbe zam nou) Fok nout reprezante pou moun poooo (Pa tire Pa tire) Paske si se pat pou moun poo Nou pa tap janm konnen Wyclef Mwen pa sou bo no Mwen pa sou bo sud Mwen pa sou bo les Mwen pa sou Bo wes Msou bo bel dam yo Neg ki gen zam yo Neg ki sere Bob Marley nan choset yo Le police kenbe yo yo tire yo Le imigrasyon pran yo yo depote yo Neg kwa des bouke yo Neg kap fe grimo Yo di yo fe gri paske peyi pa gen lajan o Peyi pa gen Lajan Kanaval Chak ane o Lajan pou kanaval fok gen lajan pou manje o Respekte bon dye oo Domi avek Kwa sa oo 32 degre men mwen kay on mason o Leternel est mon Bergee je ne make rien o Menm si mkenbew nan foul la map epike ou avek kouto (anko) (Poukisa)Pase nou pa respekte ble e te Nou te fet nan ghetto kounyen kaynou gen elevator Mezanmi Brooklyn bloke mezanmi gade li bloke Canada Bloke mezanmi gade li bloke Miami bloke mezanmi gade li bloke Haiti bloke mezanmi gade li bloke Ghetto mwen te fet nan ghetto Fok mwen reprezant pou moun po Pase si se pat pou moun po Nou pa tanp janm konnen wyclef Gade nan kwadebouke yo gen on nouvo zam yo rele Nou Pa care Koman yo rele zam sa Nou pa care Li tiye manman papa fre avek se Lem pale ak zam la zam la dim li pa ke Mwen di zam yo yap voyew nan lanfe Zam lan di msye met pase li gen tan vizite lisife Oh gade mysye kape rale zam li Zam la pa menm bon pou di bonswa ak jesus Pase Le wap rale se le sa nap tire Le wap pale se kadav ou nap gade (anh anh anh) Gwo gason nou pral antere o fon Si se JAMES BOND ou ye aswe a nap touye espyon Nou gen on nouvo zam yo rele nou pa care Koman yo rele zam sa nou pa care li tiye manman papa fre avek se Lem pale ak zam la zam la dim li pa care Vyolans nou pa vle mezanmi (nou pa vlel) Foul la avanse mezanmi (Avansel) Sivouple pinga pouse mezanmi (pinga nou pouse) Siveye Lougawou yo aswe a yo anvi vole Lase mwen pap janm bliye lase Mwen te fet kwadesbouke Paske si se pat pou AYITI Nou patap janm konnen Wyclef Leve men nou si no soti nan GHETTO Kote dread lox yo ki te genyen AFRO Kote ayisyen yo ki renmen manje Mango Kote timoun piti yo kap jwe LAGO Depi yo we Wyclef yo gen satisfaksyon Yo renmen mesye a ki gen 12 televizyon Mezanmi Playstation DVD li nan dwe nan jem Le POLICE kenbe mwen se machin mwen yo vle gade Gade on ayisyen ki soti an ayiti Lem jwe Las Vegas yo relem Elvis Presley Oh Oh yo banm on body guard ki soti an Italy Men nou konnen wyclef pa janm mache san fizi Mezanmi si li fe nwa map tire sou la lune Paske nou konnen Wyclef Jean se Jean-Jacques Dessalines Timoun nan ghetto pinga nou chanje channel Bondye ap pwoteje nou kankou li pwoteje Danniel Jeriko Jeriko Miray la kraze Jeriko Jeriko Miray la kraze Jeriko Jeriko Miray la kraze Men gade miray e yo pa kraze Mezanmi Ghetto nou te fet nan ghetto Fok nou reprezante pou moun po Paske si se pat pou moun po Nou pa tap janm konnen Jerall Mezanmi leve drapo nou mezanmi pi wo pi wo Respekte refije yo pi wo pi wo Nou konnen nou se MVP pi wo pi wo Respekte rasin lan pi wo pi wo MVP rasin,Bagay yo pral kontinye Jeriko Jeriko Miray la kraze Jeriko Jeriko Miray la kraze Jeriko Jeriko Miray la kraze Men gade miray e yo pa kraze Woy woy woy back up back up Jeriko Miray la kraze [10x] Met yo di siw te la,laj pa tap mouri... enben kotel ye? Laj sa, Leve nan tomb la [until fade]
Wyclef Jean Lyrics
Overview / Lyrics (see all) / Photos / Videos / News
Ghetto Racine (PJ's Creole Mix) Lyrics
from Masquerade
- Play Video
- Correct
What's That Line? - Misheard Lyrics
Featured Video
What's That Line? - Misheard Lyrics
LISTS
Music News
-
Pitbull, J.Lo, Usher Will Rock You At Fashion Rocks 2014
Plus performances from KISS, Duran Duran, The Band Perry and Miranda Lambert are not to be missed
-
Enter For a Chance to WIN a Trip for Two to ACL Fest 2014!
It's a trip for two that includes airfare, accommodation, and VIP passes to weekend two of this year's ACL Fest.
-
Play These 15 Songs To Get You Pumped For Lollapalooza 2014
Get ready for the legendary music fest by streaming songs from Eminem, Lorde, OutKast, and more!
Artist Gallery
Hot Songs
- Top Lyrics
- Featured Lyrics
- Latest Lyrics
- Alive Lyrics by Empire Of The Sun
- No Me Digas Que No Lyrics by Enrique Iglesias
- I Just Had Sex Lyrics by The Lonely Island
- Jar Of Hearts Lyrics by Christina Perri
- Jar Of Hearts Lyrics by Christina Perri
- Danza Kuduro (Remix) Lyrics by Don Omar
- Blah Blah Blah Lyrics by Kesha
- Born This Way Lyrics by Lady GaGa
- Empire State Of Mind Lyrics by Jay-Z
- Empire State Of Mind Lyrics by Jay-Z
- Empire State Of Mind Lyrics by Jay-Z
- The High Road Lyrics by Broken Bells
- The High Road Lyrics by Broken Bells
- Can't Be Tamed Lyrics by Miley Cyrus
- Bang Bang Lyrics by K'naan
- Carry Out Lyrics by Justin Timberlake
- Turn Up The Music Lyrics by Chris Brown
- Turn Up The Music Lyrics by Chris Brown
- Dance For You Lyrics by Beyonce Knowles
- La Loba Lyrics by Shakira


text: 1Jozafa mouri, yo antere l’ nan tonm wa yo, nan lavil David la. Se pitit li, Joram, ki moute sou fotèy la nan plas li. 2Joram, pitit Jozafa, wa peyi Jida a, te gen sis frè: Azarya, Jeyèl, Zakari, Azaryawou, Mikayèk ak Chefatyawou. 3Papa yo te ba yo chak yon kantite lò, ajan, ak tout kalite lòt bagay ki gen valè. Li mete yo chèf nan gwo lavil ki gen miray ranpa nan peyi Jida a. Men li te mete Joram wa nan plas li, paske Joram te premye pitit gason l’. 4Lè Joram moute wa nan plas papa l’, li chita otorite l’ byen chita nan peyi a. Lèfini, li fè touye tout frè l’ yo ansanm ak kèk gwo chèf pèp Izrayèl la. 5Joram te gen tranndezan lè li moute wa. Li gouvènen lavil Jerizalèm pandan witan. 6Li fè tankou wa Akab ak lòt wa peyi Izrayèl yo te fè. Li te marye ak yon pitit fi Akab, li fè sa ki mal nan je Seyè a. 7Men Seyè a pa t’ vle detwi fanmi David la, paske li te pase kontra ak David. Li te pwomèt David li t’ap toujou gen yon moun nan ras li pou gouvènen peyi a devan Seyè a. 8Sou rèy wa Joram, moun peyi Edon yo pran lèzam kont moun peyi Jida yo. Yo pran libète granmoun yo, yo nonmen yon wa pou gouvènen yo. 9Se konsa Joram soti ak tout chèf li yo ak tout cha lagè li yo, li mache sou yo. Lame moun Edon yo sènen l’. Pandan lannwit, Joram ak chèf cha lagè li yo leve, yo atake moun Edon yo, yo pase soti nan mitan yo, yo chape kò yo. 10Se depi lè sa a, peyi Edon soti anba otorite peyi Jida a. Yo granmoun lakay yo. Se menm lè sa a tou, moun lavil Libna yo soti anba otorite peyi Jida a, paske Joram te vire do bay Seyè a, Bondye zansèt yo a. 11Li te menm rive fè bati tanp pou sèvi zidòl nan mòn peyi Jida yo. Li lakòz moun lavil Jerizalèm yo vire do bay Bondye. Li fè peyi Jida a pèdi wout li. 12Se konsa Joram resevwa yon lèt pwofèt Eli te voye ba li. Nan lèt la pwofèt la di: -Men sa Seyè a, Bondye David, zansèt w’a a, voye di ou: Ou pa swiv egzanp Jozafa, papa ou, ni egzanp Asa, granpapa ou. 13Ou te pito swiv egzanp wa peyi Izrayèl yo. Ou lakòz peyi Jida a ak tout moun lavil Jerizalèm yo vire do bay Bondye tankou moun fanmi Akab yo te fè l’ la. Ou menm rive touye frè ou yo, pwòp pitit papa ou yo, ki te pi bon pase ou. 14Se poutèt sa, Seyè a pral voye yon gwo malè sou pèp la, sou pitit ou yo, sou madanm ou yo ak sou tou sa ou genyen. 15Ou menm pou tèt pa ou, ou pral malad anpil. Ou pral gen yon sèl maladi vant ki pral fè ou soufri jouk trip ou va soti. 16Lè sa a, te gen kèk moun Filisti ak moun Arabi ki t’ap viv toupre ak moun Letiopi yo. Seyè a fè yo vin atake Joram. 17Yo anvayi peyi Jida, yo piye palè wa a, yo fè tout madanm li yo prizonye ansanm ak tout pitit gason l’ yo. Sèl pitit gason yo te kite pou li se te Joakaz, ti dènye a. 18Apre sa, Seyè a voye yon sèl maladi vant sou li ki pa t’ ka geri. 19Pandan dezan maladi a t’ap minen l’, trip li yo soti, li t’ap soufri anpil lè li mouri. Pèp la pa t’ limen boukan pou li jan yo te fè l’ pou zansèt li yo. 20Joram te gen tranndezan lè li moute wa, li gouvènen lavil Jerizalèm pandan witan. Pesonn pa t’ pran lapenn pou li lè li mouri. Yo antere l’ nan lavil David la, men yo pa mete l’ nan tonm wa yo.


text:
Fè Yon Plan
Fè Yon Plan
Fanmi ou ka pa ansanm lè gen yon katastwòf, kidonk li enpòtan pou planifye davans: fason w ap jwenn yon bon kote; fason youn ap kontakte lòt; fason n ap retounen vin ansanm; sa w ap fè nan sitiyasyon diferan yo. Li plis enfòmasyon sou Kominikasyon Fanmi pandan yon ijans.
Ready.gov fè li senp pou ou fè yon plan pou fanmi ou lè gen yon ijans. Telechaje Plan pou Fanmi lè gen Ijans (FEP) (PDF), epi ranpli seksyon yo anvan ou enprime li, oswa anvan ou imèl li ba fanmi ak zanmi ou.
Ou ta dwe pran ransèyman sou plan pou ijans yo nan kote fanmi ou pase tan: travay, gadri ak lekòl, òganizasyon relijye, aktivite espòtif ak deplasman nan sèvis transpò. Si pa gen plan, anvizaje sèvi kòm volontè pou kreye youn. Pale avèk responsab kominote a, kamarad ou yo, vwazen ou yo ak manm òganizasyon relijye oswa sivik ou sou fason ou nou kapab travay ansanm sizoka gen yon ijans. W ap prepare pi byen pou reyini fanmi ou ak moun ou yo san pwoblèm pandan yon ijans si ou reflechi davans ak kominike davans avèk lòt yo. Li plis enfòmasyon sou plan pou lekòl ak espas travay.


text: 1Ou menm, lavil Babilòn, desann sou fotèy ou a! Al chita atè nan pousyè! Yon lè, ou te tankou yon jenn tifi. Wi, kapital moun peyi Kalde yo pral chita atè plat, yo p’ap janm konsidere ou ankò tankou yon bèl tifi ki renmen plezi, ki pa nan leve ni lou ni lejè. 2Pran wòl moulen yo, al moulen farin! Wete vwal ki sou tèt ou a! Moute ke rad ou wotè jenou ou. Dekouvri janm ou pou ou janbe dlo. 3Rete toutouni pou moun ka wè jan ou tonbe ba! Mwen pral tire revanj. Pesonn p’ap ka rete m’. 4Moun k’ap delivre nou an rele Seyè ki gen tout pouvwa a, Bondye pèp Izrayèl la ki yon Bondye apa. 5Men sa li di lavil Babilòn: Chita la! Pa di yon mo! Rete nan fènwa a! Yo p’ap janm rele ou ankò larenn tout peyi yo. 6Wi, mwen te move sou pèp mwen an. Mwen pa t’ aji ak yo tankou moun pa m’. Mwen te lage yo nan men ou. Men, ou te san pitye pou yo. Ou te aji mal anpil, ata ak vye granmoun yo. 7Ou te mete nan tèt ou ou t’ap toujou larenn. Ou pa t’ rete kalkile bagay sa yo byen nan tèt ou. Ou pa t’ kalkile ki jan sa tapral fini. 8Koulye a, louvri zòrèy ou, ou menm ki renmen pran plezi ou, ou menm ki chita kè pòpòz epi k’ap di nan kè ou: Se mwen menm ki sèl chèf. Nanpwen lòt! Mwen p’ap janm pèdi mari m’. Mwen p’ap janm konnen sa ki rele pèdi pitit! 9Enben! De malè sa yo pral tonbe sou ou anmenmtan, yon sèl jou. Ou pral pèdi pitit ou yo ansanm ak mari ou! Wi, malè sa yo pral tonbe ansanm sou ou, malgre tout maji ou pral fè yo, malgre pakèt wanga ou genyen yo! 10Ou te konte sou mechanste ou t’ap fè yo. Ou t’ap di nan kè ou pesonn pa wè ou. Bon konprann ak konesans vire tèt ou. Ou t’ap di nan kè ou se ou menm ki sèl chèf. Nanpwen lòt. 11Yon malè pral tonbe sou ou, ou p’ap ka detounen l’ ak maji ou yo. Yon sèl malè pral tonbe sou ou, ou p’ap ka fè anyen pou ou anpeche l’ rive ou. W’a rete konsa, yon boulvès pral tonbe sou ou, yon boulvès ou pa t’ janm mete nan tèt ou te ka rive ou. 12Ou mèt rete ak maji ou yo, ak tout wanga ou yo! Depi ou jenn w’ap fatige kò ou sèvi ak yo. Ou pa janm konnen, yo ka fè kichòy pou ou! Ou ka fè moun pè ou ak yo! 13Ou chaje ak moun k’ap ba ou konsèy jouk ou pa konn sa pou ou fè. Se pou moun ki te ba ou tout konsèy sa yo vini koulye a, se pou yo sove ou, yo menm k’ap etidye zetwal, yo menm k’ap separe syèl la an divès zòn, yo menm k’ap di ou chak lalin nouvèl tou sa ki gen pou rive. 14Yo tankou ti moso pay. Yon sèl dife pral boule yo. Yo p’ap menm ka sove pwòp tèt pa yo. Se p’ap yon ti dife tankou dife yo fè pou kwit manje ni tankou boukan yo limen pou moun chofe dife. 15Men kote konsèy moun sa yo ap mennen ou. Ou te touye tèt ou ap sèvi yo depi ou te jenn tifi. Y’ap kouri kite ou, yo chak bò pa yo. Yo yonn p’ap rete pou delivre ou!


text: 1Seyè a di: -Men sèvitè m’ap soutni an! Men moun mwen chwazi a, moun ki fè m’ plezi anpil la! Mwen mete lespri m’ sou li. Li pral fè tout nasyon yo konnen sa ki rele jistis. 2Li pa nan rele, li pa nan pale fò. Li pa nan mache fè diskou nan tout lari. 3Li p’ap kraze sa ki fèb yo. Li p’ap lage sa ki san sekou yo. Men, l’ap rann jistis jan sa dwe fèt. 4Li p’ap pèdi espwa, li p’ap pèdi kouraj, jouk l’a fin mete jistis toupatou sou latè, jouk moun ki nan zile yo va rete ap tann lòd l’ap bay yo. 5Bondye sèl Mèt ki kreye syèl la epi ki louvri l’ anwo tèt nou, li menm ki fòme tè a avèk tou sa k’ap viv sou li, li menm ki bay tout moun k’ap mache sou latè souf lavi, li pale, li di konsa: 6Se mwen menm, Seyè a, ki rele ou. Mwen ba ou pouvwa pou mete jistis kanpe sou latè. Mwen pran men ou. Mwen fòme ou, mwen mete ou pou pase yon kontra ak pèp la, pou m’ bay tout nasyon yo limyè. 7W’a louvri je avèg yo. W’a fè prizonye yo soti nan prizon. W’a libere sa ki nan kacho kote ki fè nwa a. 8Se mwen menm ki Seyè a, se konsa yo rele m’. Mwen p’ap bay yon lòt bondye pouvwa mwen an. Mwen p’ap kite yo bay zidòl yo lwanj ki pou mwen an. 9Gade! Tou sa mwen te di k’ap rive rive vre. Mwen pral di nou lòt bagay ki gen pou rive. Mwen pral fè nou konnen sa anvan menm sa rive. 10Chante yon chante tou nèf pou Seyè a! Se pou tout moun toupatou sou latè fè lwanj li! Depi moun k’ap vwayaje sou lanmè ak tout bèt ki nan lanmè yo, jouk moun ki rete nan zile byen lwen yo. 11Se pou dezè a ak tout lavil yo chante pou Seyè a! Se pou tout kote moun Keda yo rete a fè lwanj li! Se pou moun ki rete lavil Sela a rele byen fò sou tèt mòn yo tèlman yo kontan! 12Se pou tout moun ki rete nan zile yo chante pou Seyè a, se pou yo fè lwanj li. 13Seyè a soti tankou yon vanyan gason! Li ranmase tout fòs li tankou yon nonm ki pral nan lagè. Li rele byen fò, li bay siyal pou lagè a! Tankou yon vanyan gason, l’ap kraze lènmi l’ yo. 14Bondye di: -Gen lontan depi m’ fèmen bouch mwen! Mwen pa di anyen, mwen kenbe pou m’ pa pale. Men koulye a, mwen tankou yon fanm ki gen tranche. M’ap rele, m’ap plenn, souf mwen ap koupe, mwen pa kapab ankò. 15Mwen pral ravaje tout mòn yo, gwo kou piti. Mwen pral fè tout plant yo ak tout pyebwa yo cheche. Mwen pral fè tè nan fon yo tounen sab lanmè pou bwè tout dlo larivyè yo. M’ap cheche lagon dlo yo. 16M’ap fè avèg yo mache sou yon wout yo pa t’ janm konnen anvan. M’ap pran men yo, m’ap mennen yo sou chemen yo pa t’ janm konn fè anvan. M’ap fè kote ki fè nwa yo vin fè klè, kote ki gen anpil bit ak twou yo vin plat. Se tout bagay sa yo mwen pral fè rive. Wi, m’ap fè yo rive vre. 17Tout moun ki mete konfyans yo nan zidòl, tout moun k’ap rele estati yo bondye, yo pral bese tèt yo atè, yo pral wont. 18Seyè a di: -Nou menm moun soudè yo, koute! Nou menm moun avèg yo, gade byen! 19Ki moun ki pi avèg, ki moun ki pi soudè pase sèvite m’ lan, moun mwen delivre a? Ki moun ki pi soudè, ki moun ki pi avèg pase mesaje m’ap voye a, sèvitè Bondye a? 20Nou menm moun Izrayèl, nou te wè anpil bagay. Men, sa pa t’ di nou anyen! Nou gen zòrèy pou nou tande, men nou pa t’ tande anyen 21Seyè a se yon Bondye ki soti pou sove pèp Izrayèl la. Li ta vle pou tout pèp la respekte lòd li yo, pou yo tout fè lwanj li. 22Men koulye a, yo fin piye pèp li a, yo pran tou sa yo te genyen. Yo fèmen yo tout nan kacho. Yo mete yo tout nan prizon. Yo vòlò tou sa yo te genyen san pesonn pa delivre yo. Yo piye yo nèt ale san pesonn pa di: Renmèt yo zafè yo! 23Ki moun nan nou k’ap pare zòrèy li pou l’ tande sa m’ap di la a? Ki moun nan nou k’ap fè atansyon pou l’ toujou koute depi koulye a? 24Ki moun ki te lage moun Jakòb yo nan men vòlò yo? Ki moun ki te lage moun Izrayèl yo nan men piyajè yo? Se te Seyè a menm ki te fè sa. Nou te fè peche kont li. Nou pa t’ vle viv jan l’ te mande nou viv la. Nou pa t’ vle swiv lòd li. 25Se konsa, li fè pèp la santi jan l’ te move, li fè yo konnen soufrans lagè. Tankou dife, kòlè Bondye tonbe sou tout peyi a. Men yo yonn pa t’ vle rekonèt sa. Kòlè Bondye boule peyi a nèt. Men, yo yonn pa t’ pran sa pou anyen!


text: 1Moun ki chache pwoteksyon bò kote Bondye ki anwo nan syèl la, moun ki rete kache anba zèl Bondye ki gen tout pouvwa a 2ka di Seyè a: -Se ou ki tout defans mwen. Se ou ki tout pwoteksyon mwen. Ou se Bondye mwen. Se nan ou mwen mete tout konfyans mwen. 3Se li menm ki p’ap kite ou pran nan pèlen, ki p’ap kite maladi ki pou touye ou tonbe sou ou. 4L’ap kouvri ou anba zèl li. Anyen p’ap rive ou kote ou kache a. L’ap toujou kenbe pawòl li: Se sa ki pwoteksyon ou, se sa ki defans ou. 5Ou pa bezwen pè bagay k’ap fè moun pè lannwit, ni kè ou pa bezwen kase pou malè ki ka rive ou lajounen. 6Ou pa bezwen pè move maladi k’ap tonbe sou moun nan mitan lannwit, ni epidemi k’ap touye moun gwo midi. 7Mil (1.000) moun te mèt tonbe sou bò gòch ou, dimil (10.000) sou bò dwat ou, anyen p’ap rive ou. 8W’ap rete konsa, w’ap gade, w’a wè jan y’ap bay mechan yo sa yo merite. 9Paske ou pran Seyè a pou defans ou, paske ou pran Bondye ki anwo nan syèl la pou pwoteksyon ou, 10okenn malè p’ap rive ou, okenn mechan p’ap ka pwoche bò kot kay ou. 11Bondye ap pase zanj li yo lòd pou yo veye sou ou, pou yo pwoteje ou kote ou pase. 12Y’ap pote ou nan men yo. pou ou pa kase zòtèy pye ou sou okenn wòch. 13W’ap mache sou lyon ak sou sèpan, w’ap kraze jenn ti lyon yo ak eskòpyon yo anba pye ou. 14Bondye di: M’ap sove moun ki renmen mwen, m’ap pwoteje moun ki konnen mwen. 15Lè l’ rele m’, m’ap reponn li. Lè l’ nan tray, m’ap la avèk li. M’ap delivre l’, m’ap fè yo respekte l’. 16M’ap fè l’ viv lontan, m’a fè l’ wè jan m’ap delivre l’.


text:
Dakota dinò
Dakota dinò se yon eta nan Etazini ki pataje fontye yo avek Minesota, Montana, Kanada, epi Dakota disid. Malgre ke pa gen anpil Ayisyen nan eta sa, gen moun ki pale kreyòl kanmenm.
Avek yon sifas 183 272 km², Dakota dinò gen anviwon 642 200 habitan.
Kapital Dakota dinò se Bismàk.
Kontni
Istwa[edite | modifier le wikitexte]
Jewografi[edite | modifier le wikitexte]
Politik[edite | modifier le wikitexte]
Vil enpòtan[edite | modifier le wikitexte]
Ekonomi[edite | modifier le wikitexte]
Agrikilti se endistri pi enpòtan nan eta sa, men gen yon gwo pòsyon ekonomi ki dedike pou tourism.
Demografi[edite | modifier le wikitexte]
Dakota dinò 47yèm pi popile eta ozetazini. Li gen plis moun pase selman Vèmon, Alaska, epi Wayoming.
Rasin sitwayen yo[edite | modifier le wikitexte]
- 91,7% Blan
- 4,9% Endyenn Ameriken
- 1,2% Espanik
- 0,6% Azyèn
- 0,6% Nwa
- 1,2% Rasin melanje
Preske tout citwayèn Dakota dinò gen rasin Ewòp, patikilèman de Skandinavi.
6,1% de la popilasyon Dakota dinò gen mwenke 5 an, 25% gen mwenke 18 an, epi 14,7% te gen plis pase 65 an. Fanm yo fe yon 50,1% de la popilasyon.
Relijyon[edite | modifier le wikitexte]
Yon gwo majorite citwayèn Dakota dinò di ke se Kretyèn yo ye. Li gen plis legliz pa kapita pase nenpòt lòt eta.


text: 1Kèk jou apre sa, Jezi t’ap pase nan yon jaden ble. Se te yon jou repo. Disip li yo te grangou. Se konsa yo pran keyi grap ble, yo t’ap manje grenn yo. 2Lè farizyen yo wè sa, yo di l’ konsa: Gade. Disip ou yo ap fè bagay lalwa nou pa pèmèt moun fè gwo jou repo. 3Jezi reponn yo: Eske nou pa li sa David te fè yon jou li te grangou, li menm ak moun pa l’ yo? 4Li antre nan kay Bondye a, li pran pen yo te ofri bay Bondye a, li manje. Dapre lalwa nou an, ni li menm David ni moun ki te avè l’ yo pa t’ gen dwa manje pen sa yo. Se prèt yo sèlman ki gen dwa sa a. 5Osinon, èske nou pa li sa ki ekri nan lalwa Moyiz la: Jou repo, prèt yo ki desèvis nan tanp lan pa respekte lalwa repo a, men yo pa koupab pou sa? 6Enben, m’ap di nou sa: Isit la, gen yon bagay ki pi konsekan pase tanp lan. 7Si nou te konnen sans pawòl sa yo ki nan Liv la: Mwen vle pou nou gen kè sansib, mwen pa bezwen ofrann bèt n’ap fè pou mwen yo, nou pa ta kondannen moun ki inonsan. 8Paske, mwen menm, Moun Bondye voye nan lachè a, se mèt jou repo a mwen ye. 9Jezi kite kote l’ te ye a, li antre nan yonn nan sinagòg yo. 10Te gen yon nonm ki te gen yon men pòk nan asanble a. Moun ki te la yo t’ap chache okasyon pou yo te ka di Jezi fè bagay ki mal. Se konsa yo mande l’: Eske lalwa nou an pèmèt yo geri moun jou repo? 11Jezi reponn yo: Si yonn nan nou gen yon sèl mouton, si mouton sa a tonbe nan yon twou byen fon yon jou repo, èske li p’ap rale l’ mete deyò? 12Bon. Eske yon moun pa vo pi plis pase yon mouton? Konsa nou wè, lalwa nou an pèmèt nou fè byen pou yon moun jou repo. 13Lè sa a, li di nonm lan: Lonje men ou. Nonm lan lonje men li. Latou, men an vin byen tankou lòt la. 14Farizyen yo soti nan sinagòg la, y al mete tèt yo ansanm pou wè ki jan pou yo fè touye Jezi. 15Men, lè Jezi vin konn sa, li kite kote l’ te ye a. Yon gwo foul moun t’ap mache deyè li. Li geri tout moun malad yo. 16Men, li te pale sevè ak yo pou yo pa t’ di ki moun li te ye. 17Tou sa pase konsa, pou pawòl pwofèt Ezayi te di a te ka rive vre: 18Bondye pale, li di konsa: Men sèvitè m’ lan, se mwen menm ki chwazi li. Men moun mwen renmen anpil la. Li fè kè m’ kontan anpil. m’a mete Lespri m’ sou li, la fè tout nasyon yo konnen jijman mwen. 19Li p’ap diskite ak pèsonn, li p’ap rele sou pèsonn. Yo p’ap janm tande l’ fè diskou nan lari. 20Li p’ap fin kase pye wozo ki panche a. Li p’ap tenyen lanp ki prèt pou mouri a. L’ap fè sa konsa, jouk tan li va fè jistis Bondye a kanpe nèt. 21Lè sa a, tout nasyon yo va mete espwa yo nan li. 22Apre sa, yo mennen yon nonm bay Jezi. Nonm lan pa t’ ka wè, li pa t’ ka pale, paske li te gen yon move lespri sou li. Jezi geri nonm lan. Lamenm, nonm lan pale, li wè. 23Foul moun yo te sezi anpil. Yo t’ap di: Nou pa kwè se pitit David la sa? 24Lè farizyen yo tande sa, yo di: Si nou wè nonm sa a ap chase move lespri, se paske Bèlzeboul, chèf move lespri yo, ba l’ pouvwa pou sa. 25Men, Jezi te konnen sa ki te nan tèt yo, li di yo: Yon peyi ki gen divizyon ladan l’, pou moun yo ap goumen yonn ak lòt, peyi sa a la pou l’ disparèt. Si gen divizyon nan yon lavil osinon nan yon fanmi, pou moun yo ap fè lagè yonn ak lòt, ni lavil sa a, ni fanmi sa a pa la pou lontan. 26Si Satan ap chase moun ki pou li yo, Satan ap goumen ak pwòp tèt li. Pouvwa Satan an pa la pou lontan. 27Si se Bèlzeboul ki ban m’ pouvwa pou chase move lespri, patizan nou yo, ak ki pouvwa yo menm yo chase move lespri? Se poutèt sa, se yo menm menm k’ap ban nou tò. 28Men, si se avek Lespri Bondye m’ap chase move lespri yo, sa vle di pouvwa Gouvènman Bondye ki wa a gen tan rive sou nou. 29Pesonn pa ka antre lakay yon nonm vanyan pou vòlò byen l’ yo, si li pa mare nonm vanyan an anvan. Lè li fin mare l’, se atò la kapab piye kay la. 30Moun ki pa avèk mwen, se kont mwen yo ye. Moun ki p’ap ede m’ ranmase, se gaye y’ap gaye. 31Se poutèt sa, m’ap di nou: Bondye va padonnen moun tout peche yo va fè, tout move pawòl ki va soti nan bouch yo. Men, kanta moun ki va pale mal sou Sentespri a, pa gen padon pou yo. 32Moun ki pale mal sou Moun Bondye voye nan lachè a, y’a padonnen l’. Men, moun ki pale mal sou Sentespri a, li p’ap jwenn padon ni koulye a, ni nan tan k’ap vini apre sa a. 33Si pyebwa a bon, l’ap bay bon donn. Si pyebwa a pa bon, li p’ap bay bon donn. Yo rekonèt kalite yon pyebwa sou donn li bay. 34Bann vèmen! nou twò mechan. Bon pawòl pa ka soti nan bouch nou. Sa ki nan kè yon moun, se sa ki soti nan bouch li. 35Yon nonm ki bon, se bon bagay ase li ka rale soti nan tou sa li genyen ki bon yo. Konsa tou, yon nonm ki mechan, se move bagay ase li ka rale soti nan tou sa li genyen ki move yo. 36M’ap di nou sa: Jou jijman an, moun gen pou rann kont pou tout pawòl yo di yo pa t’ bezwen di. 37Paske, se dapre pawòl ou y’a jije ou: Se pawòl ou k’ap di si ou inonsan, osinon si ou koupab. 38Lè sa a, kèk dirèktè lalwa ansanm ak kèk farizyen pran lapawòl. Yo di Jezi: Mèt, nou ta renmen wè ou fè yon mirak pou moutre se Bondye ki ba ou pouvwa sa a. 39Jezi reponn yo: Moun alèkile yo, atout yo mechan, atout yo vire do bay Bondye, men y’ap mande mirak! Men, yo p’ap jwenn lòt mirak pase mirak pwofèt Jonas la. 40Menm jan Jonas te pase twa jou twa nwit nan vant gwo pwason an, konsa tou Moun Bondye voye nan lachè a gen pou pase twa jou twa nwit anba tè. 41Jou jijman an, moun lavil Neniv yo va leve kanpe, y’a fè kondannen moun alèkile yo. Paske yo menm, yo te tounen vin jwenn Bondye lè Jonas te fè yo konnen mesaj li a. Men, isit la gen bagay ki pi konsekan pase Jonas. 42Jou jijman an, larenn peyi ki nan sid la va leve kanpe, la fè yo kondannen moun alèkile yo. Paske, li te soti byen lwen, jouk nan dènye bout latè, pou l’ te vin tande bèl pawòl bon konprann Salomon yo. Men, isit la gen bagay ki pi konsekan pase Salomon. 43Lè yon move lespri soti sou yon moun, li al pwonmennen toupatou nan savann yo, l’ap chache yon kote pou l’ pran repo. Men, li pa jwenn. 44Lè sa a, li di nan kè l’: M’ap tounen lakay mwen, kote m’ soti a. Lè l’ rive, li jwenn nonm lan tankou yon kay ki vid, men byen bale, byen ranje. 45Lè konsa, li ale, li pran sèt lòt lespri ki pi move pase l’, lespri yo vin ansanm avè l’, yo antre nan kay la, yo rete. Lè sa a, kondisyon moun lan vin pi mal pase jan l’ te ye anvan an. Enben, se sa ki pral rive move moun k’ap viv alèkile yo. 46Jezi t’ap pale ak foul moun yo toujou lè manman l’ ak frè l’ yo vin rive. Yo rete deyò, yo t’ap chache yon jan pou yo te pale avè l’. 47Se konsa yon moun di Jezi: Men manman ou ak frè ou yo deyò a. Yo ta renmen pale avè ou. 48Men Jezi reponn moun ki te di l’ sa a: Kilès ki manman m’? Kilès ki frè m’? 49Lè sa a, li lonje men l’ sou disip li yo, li di: Gade non: men manman m’ ak frè m’ yo. 50Tout moun ki fè sa Papa m’ ki nan syèl la mande pou yo fè, se moun sa yo ki frè m’, ki sè m’, ki manman m’.


text: 1Men mesaj Seyè a bay pwofèt Jeremi sou lòt nasyon yo: 2Mesaj sou peyi Lejip. Men sa li di sou lame farawon Neko, wa peyi Lejip ki te lavil Kakemich, bò larivyè Lefrat. Se lame sa a Nèbikadneza, wa Babilòn lan, te bat byen bat. Lè sa a, Jojakim, pitit Ozyas la, te gen katran depi li te wa nan peyi Jida. 3Ofisye lame Lejip la ap bay lòd: -Pare plak pwotèj yo, gwo kou piti, pou pare kou! Annavan pou batay la! 4Sele chwal yo. Kavalye, moute sou yo. Mete nou an ran, kas nou nan tèt nou. File pwent frenn nou yo. Mete rad an fè pou fè lagè nou sou nou. 5Seyè a ap mande: -Kisa nou wè la a? Yo pè, y’ap kouri tounen, yo kraze vanyan sòlda yo anba kou! Y’ap kouri met deyò san gad dèyè. Toupatou tout moun pè. 6Sa ki kouri yo p’ap sove, vanyan sòlda yo p’ap chape. Nan nò, bò larivyè Lefrat la, yo bite, yo tonbe. 7Kilès sa a k’ap vini tankou dlo nan larivyè Nil k’ap desann, tankou yon rivyè k’ap anvayi toupatou? 8Se peyi Lejip k’ap gonfle kò l’ konsa, tankou dlo larivyè Nil, tankou yon rivyè k’ap anvayi toupatou. Lejip te di: M’ap gonfle, m’ap kouvri tout latè. M’ap kraze tout lavil yo ansanm ak tout moun ki rete ladan yo. 9Bay chwal yo lòd pou yo ale. Bay cha lagè yo lòd pou yo woule. Voye sòlda yo al goumen: moun peyi Soudan ak moun peyi Liban yo ak plak pwotèj yo sou bra yo, ansanm ak moun peyi Lidi yo ki gen ladrès pou sèvi ak banza. 10Paske, sa se jou Seyè ki gen tout pouvwa a. Se jou revanj li. Li pral tire revanj li sou lènmi l’ yo. Nepe li pral touye yo jouk li pa kapab ankò. Li pral bwè san yo jouk vant li plen. Se jou y’ap touye bèt yo ofri pou Seyè a, Bondye ki gen tout pouvwa a, nan nò, bò larivyè Lefrat. 11Nou menm moun peyi Lejip, moute nan peyi Galarad, al chache renmèd! Tout renmèd nou yo p’ap fè anyen pou nou. Pa gen geri pou nou. 12Moun lòt nasyon yo pran nouvèl gwo wont ki rive nou an. Toupatou sou latè yo tande rèl nou. Vanyan sòlda yo ap bite yonn sou lòt, y’ap tonbe atè ansanm. 13Men mesaj Seyè a te bay pwofèt Jeremi lè Nèbikadneza, wa Babilòn lan, te vin atake peyi Lejip la: 14-Fè piblikasyon nan tout peyi Lejip la. Fè tout moun lavil Migdòl, lavil Menmfis ak lavil Tapanès konnen. Di yo: Leve non, pare pou defann nou. Lagè fin detwi tou sa ki bò kote nou. 15Poukisa Apis, towo bèf ki bondye nou an, kouri met deyò? Poukisa towo bèf nou an pa kenbe tèt? Se Seyè a ki lage l’ atè! 16Li fè sòlda yo bite, yo tonbe yonn sou lòt. Yonn ap di lòt: Leve non! Ann tounen lakay nou, nan peyi nou! Ann chape anba nepe lènmi yo! 17Yo bay farawon an, wa Lejip la, yon lòt non. Yo rele l’: Paladò. Li kite lè a pase! 18Mwen menm Seyè ki gen tout pouvwa a, se mwen ki wa. Men sa m’ di: Se mwen ki Bondye vivan an. Moun k’ap vini pou atake nou an ap tankou mòn Tabò ki nan mitan lòt mòn yo, tankou mòn Kamèl ki kanpe byen wo nan lanmè a. 19Nou menm moun peyi Lejip, mare pakèt nou pou yo depòte nou! Lavil Menmfis pral tounen yon dezè, yon bann miray kraze, san pesonn ladan l’. 20Peyi Lejip te tankou yon bèl gazèl. Men, yon tanwouan soti nan nò vin atake l’. 21Peyi Lejip te pran yon bann moun lòt nasyon sèvi sòlda nan lame li. Men, yo te gra tankou towo chatre ki nan manje. Yo menm tou yo pa kanpe goumen. Yo vire do yo, yo tout kouri met deyò, lè jou malè yo rive sou yo, lè jou chatiman yo a tonbe sou yo. 22Peyi Lejip ap tankou koulèv k’ap kouri pou moun, l’ap kouri ale lè lame lènmi l’ yo ap pwoche. Y’ap atake l’ ak rach tankou moun k’ap koupe pyebwa. 23Yo mete tout gwo rakbwa yo atè, rakbwa kote moun pa t’ ka antre a. Lènmi yo anpil, ou pa ka konte yo. Sòlda yo pi plis pase yon lame krikèt. Se Seyè a menm ki di sa. 24Moun Lejip yo wont, pèp ki soti nan nò a kraze yo. 25Men sa Seyè ki gen tout pouvwa a, Bondye pèp Izrayèl la, di ankò: -Mwen pral pini Amon, bondye lavil Tèb la. Mwen pral pini farawon an, pèp peyi Lejip la, ak tout chèf li yo ak tout bondye l’ yo. Wi, mwen pral pini farawon an ansanm ak tout moun ki te mete konfyans yo nan li. 26M’ap lage yo nan men moun ki soti pou touye yo a, nan men Nèbikadneza, wa Babilòn lan, ak lame moun pa l’ yo. Men, apre sa, moun va rete nan peyi Lejip la tankou nan tan lontan. Se mwen menm Seyè a ki di sa. 27Nou pa bezwen pè, nou menm pitit Jakòb, sèvitè mwen an. Nou pa bezwen tranble, nou menm moun pèp Izrayèl yo. M’ap vin delivre nou nan peyi lwen sa yo. M’ap vin sove pitit nou yo nan peyi kote yo te depòte nou an. N’ap tounen lakay nou pou nou viv ak kè poze, san pesonn pa chache nou kont ankò. 28Nou menm pitit Jakòb, sèvitè mwen an, nou pa bezwen pè. M’ap vin jwenn nou, m’ap sove nou. Se Seyè a menm ki di sa. M’ap disparèt tout nasyon kote mwen te gaye nou yo. Nou menm, mwen p’ap detwi nou. Men, pou pini se pou m’ pini nou, jan sa dwe fèt. Mwen p’ap kite anyen pou nou.


text: 1Seyè a di Noe: Antre nan gwo batiman an, ou menm ansanm ak tout fanmi ou, paske, nan tout moun k’ap viv koulye la a, se ou menm sèl mwen wè k’ap mache dwat devan mwen. 2Nan tout bèt ki bon pou moun manje, w’a pran sèt mal ak sèt fenmèl nan chak kalite. Nan tout bèt ki pa bon pou moun manje, w’a pran yon mal ak yon fenmèl nan chak kalite. 3Konsa tou, pou zwazo k’ap vole nan syèl la, w’a pran sèt mal ak sèt fenmèl nan chak kalite, pou ras la pa disparèt sou latè. 4Paske, nan sèt jou ankò, m’ap fè yon sèl lapli tonbe sou latè pandan karant jou karant nwit. M’ap disparèt tout moun ak tout bèt mwen te fè mete sou latè. 5Noe fè tout sa Seyè a te ba li lòd fè a. 6Noe te gen sisanzan (600 an) lè inondasyon an te fèt sou latè. 7Li antre nan batiman an, li menm, pitit gason li yo, madanm li ansanm ak madanm pitit li yo pou yo te ka chape anba inondasyon an. 8tout kalite bèt, kit sa ki bon pou moun manje, kit sa ki pa bon pou moun manje, tout zwazo, tout bèt ki trennen sou vant, 9yo tout yo vin jwenn Noe nan batiman an, de pa de, mal ak fenmèl, jan Bondye te bay Noe lòd la. 10Sou sèt jou vre, dlo kouvri tout latè. 11Jou ki fè Noe sisanzan (600 an), yon mwa, disèt jou, tout sous nan fon lanmè a pete. Syèl la menm louvri, li konmanse vide dlo sou tè a. 12Lapli tonbe san rete pandan karant jou karant nwit. 13Menm jou sa a, Noe, madanm li, pitit gason l’ yo, Sèm, Kam ak Jafè, ansanm ak madanm yo antre nan batiman an, 14ansanm ak tout kalite bèt domestik, tout kalite bèt ki trennen sou vant ak tout kalite zwazo, tout kalite ti zwazo, tout kalite bèt ki gen zèl. 15Yo tout yo te vin jwenn Noe nan batiman an, de grenn nan chak kalite bèt vivan ki sou latè. 16Se konsa, yon mal ak yon fenmèl nan chak kalite bèt vivan antre nan batiman an, jan Bondye te bay lòd la. Epi Bondye fèmen pòt la dèyè Noe. 17Pandan karant jou, dlo kouvri tout tè a. Dlo yo gonfle, yo fè batiman an pèdi tè. 18Dlo yo ranfòse, yo gonfle pi rèd sou tè a jouk batiman an t’ap flote nèt sou dlo a. 19Dlo a moute pi rèd toujou anwo tè a, li kouvri tèt tout gwo mòn ki anba syèl la. 20Dlo a moute vennsenk pye depase tèt mòn yo. 21Lè sa a, tout bèt sou latè mouri: zwazo, bèt domestik, zannimo, tout bèt ki trennen sou vant yo, ansanm ak tout moun. 22tout bèt vivan ak tout moun sou latè mouri. 23Se konsa, Seyè a detwi tout bèt, tout sa ki te sou latè, depi ou tande se moun jouk zannimo domestik, bèt ki trennen sou vant ak zwazo k’ap vole nan syèl la. Yo tout yo disparèt sou latè. Sèl moun ki te rete se te Noe avèk lòt moun ki te nan batiman an ansanm ak li yo. 24Apre sa, dlo a rete anwo tè a pandan sansenkant (150) jou.


text: 1Antan Jezi t’ap soti nan tanp lan, yonn nan disip li yo di l’ konsa: -Mèt, gade. Ala de bèl wòch! Ala yon gwo batisman! 2Jezi reponn li: -Ou wè gwo batisman sa a: yon lè, p’ap gen de wòch k’ap rete kanpe yonn sou lòt ladan li. Tou sa pral kraze nèt vide atè. 3Jezi te chita sou mòn Oliv la, vizaviz ak tanp lan. Pyè, Jak ak Andre te pou kont yo avèk li. Yo poze l’ keksyon sa a: 4-Di nou kilè sa va rive non? Ki siy ki va fè nou konnen lè tout bagay sa a yo gen pou rive? 5Lè sa a Jezi pran di yo: -Atansyon pou pesonn pa twonpe nou. 6Paske, anpil moun va vini sou non mwen, y’a di se yo menm ki Kris la. y’a twonpe anpil moun. 7Lè n’a tande lagè ap fèt toupre nou, ansanm ak nouvèl lagè k’ap fèt byen lwen, nou pa bezwen pè. Fòk bagay sa yo rive. Men, se p’ap ankò lafen an sa. 8Yon pèp va goumen ak yon lòt pèp. Yon peyi va atake yon lòt peyi; va gen tranblemanntè divès kote. Va gen anpil grangou. Tou sa, se va tankou tranche anvan akouchman. 9Men, nou menm, kenbe kò nou. Y’ap trennen nou devan tribinal, y’ap bat nou nan sinagòg yo, n’ap konparèt devan chèf gouvènman ak devan wa poutèt mwen, pou nou ka sèvi m’ temwen devan yo. 10Anvan sa, fòk yo anonse bon nouvèl la bay tout nasyon yo. 11Lè y’a arete nou pou mennen nou nan tribinal, pa kase tèt nou pou nou chache konnen davans sa n’a pral di; men, n’a di pawòl ki va vin nan bouch nou: paske lè sa a, se pa nou menm ki va pale, se Sentespri a ki va mete pawòl yo nan bouch nou. 12Frè va denonse frè pou fè touye li. Papa va denonse pitit, pitit va leve kont manman l’ ak papa l’, la fè touye yo. 13Tout moun pral rayi nou poutèt mwen; men, moun ki va kenbe fèm jouk sa kaba, se li ki va sove. 14Nou gen pou nou wè bagay nou pa ta renmen wè a, bagay k’ap bay gwo lapenn lan, chita kote l’ pa t’ dwe ye. (Se pou tout moun k’ap li sa a chache konprann.) Lè sa a, tout moun ki nan peyi Jide va blije al nan mòn. 15Moun ki va sou tèt kay yo va kouri met deyò san yo p’ap bezwen antre pran zafè yo. 16Moun ki nan jaden p’ap bezwen tounen lakay yo pou pran rechanj yo. 17Lè sa a, se p’ap de lapenn pou fanm ansent ak nouris yo. 18Lapriyè Bondye pou bagay sa yo pa rive nan tan fredi. 19Paske lè sa a, n’a wè yon lafliksyon moun poko janm wè, depi nan konmansman lè Bondye t’ap kreye latè jouk koulye a. p’ap janm gen yon lòt tankou l’ ankò. 20Si Mèt la pa t’ deside wete kèk jou sou jou sa yo, pesonn pa t’ap sove. Men, li wete sou jou sa yo poutèt moun li chwazi pou la ak li yo. 21Lè sa a, si yon moun di nou: Gade, men Kris la bò isit, osinon: Gade, men li lòt bò a, pa kwè li. 22Lè sa a, gen fo Kris ak fo pwofèt k’ap parèt; y’a fè mèvèy ak mirak pou twonpe ata moun Bondye chwazi yo, si yo ta kapab. 23Veye kò nou. Mwen tou di nou tout bagay sa yo davans. 24Men nan tan sa a, apre jou lafliksyon sa yo, solèy la p’ap klere ankò, lalen lan p’ap bay limyè. 25Zetwal yo va sot tonbe nan syèl la, pouvwa yo ki nan syèl la va tranble. 26Lè sa a, y’a wè m’, mwen menm, Moun Bondye voye nan lachè a, ap vini sou tèt nwaj yo, avèk anpil pouvwa nan mitan yon bann bèl bagay. 27m’a voye zanj mwen yo nan kat kwen latè a pou sanble tout moun Bondye te chwazi yo, depi yon bout tè a jouk nan lòt bout syèl la. 28Pran leson sou pye fig frans lan. Kou l’ kòmanse boujonnen, kou l’ pouse fèy, nou konnen lete sou nou. 29Menm jan an tou, lè n’a wè bagay sa yo rive, nou mèt konnen Moun Bondye te voye nan lachè a toupre, li la nan papòt la. 30Sa m’ap di nou la a, se vre wi: gen moun k’ap viv koulye a ki p’ap gen tan mouri anvan tout bagay sa yo rive. 31Syèl la ak tout tè a va pase, men pawòl mwen yo p’ap janm pase. 32Pesonn pa konnen ni ki jou ni ki lè bagay sa yo ap rive, pa menm zanj yo ki nan syèl la, pa menm Pitit la. Sèl Papa a konn sa. 33Kenbe kò nou; pa kite dòmi pran nou; paske nou pa konnen ki lè lè a va rive. 34Se tankou lè yon nonm pati li al nan vwayaj. Li kite kay li nan men domestik yo pou yo okipe l’ pou li. Li bay chak moun travay pa yo pou yo fè; li bay gadyen pòt la lòd pou l’ pa dòmi. 35Se poutèt sa, pa kite dòmi pran nou, paske nou pa konnen ki lè mèt kay la va vini. Se ka aswè, nan mitan lannwit, lè kòk chante, osinon nan maten. 36Si l’ rive yon lè nou pa t’ap tann li, piga li jwenn nou ap dòmi. 37Sa m’ di nou la a, mwen di l’ pou tout moun: Pa kite dòmi pran nou.